title: 2004/519/ΕΚ:Απόφαση του Συμβουλίου, της 14ης Ιουνίου 2004, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία

text:
               24.6.2004

               EL

               Επίσημη Εφημερίδα της Ευρωπαϊκής Ένωσης

               L 223/20

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 14ης Ιουνίου 2004
   για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία
   (2004/519/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης (1), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, ενέκρινε το «Θεματολόγιο της Θεσσαλονίκης για τα Δυτικά Βαλκάνια: Πορεία προς την ευρωπαϊκή ολοκλήρωση», στο οποίο η δημιουργία ευρωπαϊκών εταιρικών σχέσεων μνημονεύεται ως ένα από τα μέσα εντατικοποίησης της διαδικασίας σταθεροποίησης και σύνδεσης.

               (2)

               Ο κανονισμός (ΕΚ) αριθ. 533/2004 ορίζει ότι το Συμβούλιο πρέπει να αποφασίζει, με ειδική πλειοψηφία και κατόπιν προτάσεως της Επιτροπής, σχετικά με τις αρχές, τις προτεραιότητες και τις προϋποθέσεις που θα εμπεριέχονται στις ευρωπαϊκές εταιρικές σχέσεις, καθώς και για τις τυχόν επακόλουθες προσαρμογές. Αναφέρει επίσης ότι η παρακολούθηση της εφαρμογής των ευρωπαϊκών εταιρικών σχέσεων διασφαλίζεται μέσω των μηχανισμών οι οποίοι δημιουργούνται στο πλαίσιο της διαδικασίας σταθεροποίησης και σύνδεσης, κυρίως με τις ετήσιες εκθέσεις.

               (3)

               Η ετήσια έκθεση της Επιτροπής του 2004 παραθέτει ανάλυση σε ό,τι αφορά στις προετοιμασίες της Αλβανίας για περαιτέρω ενσωμάτωση στην Ευρωπαϊκή Ένωση και προσδιορίζει ορισμένους τομείς προτεραιότητας στους οποίους απαιτείται περαιτέρω έργο.

               (4)

               Προκειμένου να προετοιμασθεί για περαιτέρω ενσωμάτωση στην Ευρωπαϊκή Ένωση, η Αλβανία θα πρέπει να αναπτύξει σχέδιο με χρονοδιάγραμμα και λεπτομέρειες σε ό,τι αφορά στα μέτρα τα οποία προτίθεται να λάβει προς το σκοπό αυτό,

         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 1 του κανονισμού (EΚ) αριθ. 533/2004, οι αρχές, οι προτεραιότητες και οι προϋποθέσεις της ευρωπαϊκής εταιρικής σχέσης με την Αλβανία, καθορίζονται στο συνημμένο παράρτημα, το οποίο αποτελεί αναπόσπαστο τμήμα της παρούσας απόφασης.
   Άρθρο 2
   Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών οι οποίοι δημιουργούνται στο πλαίσιο της διαδικασίας σταθεροποίησης και σύνδεσης.
   Άρθρο 3
   Η παρούσα απόφαση αρχίζει να παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 14 Ιουνίου 2004.

            Για το Συμβούλιο

            Πρόεδρος

         B. COWEN

      (1)  ΕΕ L 86 της 24.3.2004, σ. 1.

      ΠΑΡΑΡΤΗΜΑ
      1.   ΕΙΣΑΓΩΓΗ
      Το θεματολόγιο της Θεσσαλονίκης προσδιορίζει τους τρόπους και τα μέσα για την ενίσχυση της διαδικασίας σταθεροποίησης και σύνδεσης (ΔΣΣ), μεταξύ άλλων μέσω της δημιουργίας ευρωπαϊκών εταιρικών σχέσεων.
      Βάσει της ετήσιας έκθεσης της Επιτροπής, ο σκοπός της Ευρωπαϊκής Εταιρικής Σχέσης με την Αλβανία είναι να προσδιορίσει προτεραιότητες για δράση ώστε να υποστηριχθούν οι προσπάθειες για μεγαλύτερη προσέγγιση της Ευρωπαϊκής Ένωσης εντός συνεκτικού πλαισίου. Οι προτεραιότητες προσαρμόζονται στις συγκεκριμένες ανάγκες της Αλβανίας και στο στάδιο προπαρασκευής και θα ενημερώνονται ανάλογα με τις ανάγκες. Επίσης, η Ευρωπαϊκή Εταιρική Σχέση παρέχει γενικές κατευθύνσεις για τη χρηματοδοτική βοήθεια στην Αλβανία.
      Αναμένεται ότι η Αλβανία θα θεσπίσει σχέδιο το οποίο θα περιλαμβάνει χρονοδιάγραμμα και λεπτομέρειες σχετικά με το πώς πρόκειται να αντιμετωπισθούν οι προτεραιότητες της Ευρωπαϊκής Εταιρικής Σχέσης. Στο σχέδιο θα πρέπει να αναφέρονται επίσης οι τρόποι με τους οποίους μπορεί να επιτευχθεί το θεματολόγιο της Θεσσαλονίκης, οι προτεραιότητες για την καταπολέμηση του οργανωμένου εγκλήματος και της διαφθοράς που προσδιορίσθηκαν στη διάσκεψη του Λονδίνου το 2002 και στην υπουργική συνάντηση, η οποία πραγματοποιήθηκε στις Βρυξέλλες, στις 28 Noεμβρίου 2003, στο πλαίσιο του φόρουμ ΕΕ-Δυτικά Βαλκάνια και τα μέτρα που υπέβαλε κάθε χώρα των Δυτικών Βαλκανίων στη συνάντηση της 5ης Noεμβρίου 2003 στο Βελιγράδι, ως συνέχεια της διάσκεψης της Οχρίδας για την ολοκληρωμένη διαχείριση των συνόρων.
      2.   ΑΡΧΕΣ
      Η ΔΣΣ παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθόλη τη διάρκεια μέχρι τη μελλοντική τους προσχώρηση.
      Οι κύριες προτεραιότητες που προσδιορίζονται για την Αλβανία αφορούν στην ικανότητά της να εκπληρώσει τα κριτήρια που όρισε το Ευρωπαϊκό Συμβούλιο της Κοπεγχάγης το 1993 και τους όρους που ορίζονται στη ΔΣΣ, κυρίως τους όρους που καθορίζονται από το Συμβούλιο, στα συμπεράσματά του της 29ης Απριλίου 1997 και 21ης και 22ας Ιουνίου 1999, το περιεχόμενο της τελικής διακήρυξης της διάσκεψης κορυφής του Ζάγκρεμπ της 24ης Noεμβρίου 2000 και το θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Η ετήσια έκθεση της Επιτροπής εκτιμά την πραγματοποιηθείσα πρόοδο και σημειώνει τους τομείς στους οποίους πρέπει η χώρα να επιτείνει τις προσπάθειές της. Οι απαριθμούμενες στις Ευρωπαϊκές Εταιρικές Σχέσεις προτεραιότητες επελέγησαν με βάση το σκεπτικό ότι είναι ρεαλιστικό να προσδοκάται ότι η Αλβανία μπορεί να τις εκπληρώσει ή να προοδεύσει σημαντικά κατά τα επόμενα έτη. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να εκπληρωθούν εντός τριών έως τεσσάρων ετών.
      Στην Ευρωπαϊκή Εταιρική Σχέση αναφέρονται οι κύριοι τομείς προτεραιότητας σε ό,τι αφορά στην προπαρασκευή της Αλβανίας για περαιτέρω ενσωμάτωση στην Ευρωπαϊκή Ένωση, με βάση την ανάλυση της ετήσιας έκθεσης του 2004. Θα πρέπει να γίνει υπόμνηση ότι, εφόσον πρόκειται για προσέγγιση της νομοθεσίας, δεν είναι ικανοποιητική αφεαυτής η ενσωμάτωση του κεκτημένου στη νομοθεσία θα πρέπει επίσης να προετοιμασθεί η πλήρης εφαρμογή του.
      3.1.   ΒΡΑΧΥΠΡΟΘΕΣΜΑ
      Πολιτική κατάσταση
      Δημοκρατία και κράτος δικαίου
      Εστίαση στις μεταρρυθμίσεις και διασφάλιση της ορθής λειτουργίας των δημοκρατικών θεσμών— Διασφάλιση ότι η πολιτική εστιάζει στην υλοποίηση των μεταρρυθμίσεων οι οποίες είναι αναγκαίες προκειμένου να επιτευχθεί πρόοδος στο πλαίσιο της ΔΣΣ. Βελτίωση των κανόνων οι οποίοι διέπουν τις κοινοβουλευτικές επιτροπές και τις εξεταστικές κοινοβουλευτικές επιτροπές. Πλήρης προσήλωση στο σύνταγμα και σεβασμός και εφαρμογή των αποφάσεων του Συνταγματικού Δικαστηρίου. Ενθάρρυνση της ανάπτυξης της κοινωνίας των πολιτών και της ενεργού συμμετοχής της στη διαδικασία λήψης αποφάσεων.
      Βελτίωση της λειτουργίας της δημόσιας διοίκησης— Διασφάλιση της επιβολής της νομοθεσίας περί δημοσίων υπηρεσιών και λήψη μέτρων για τη βελτίωσή της. Λήψη μέτρων προκειμένου να παρεμποδισθεί η αδικαιολόγητη πολιτική παρεμβολή στη λειτουργία της δημόσιας διοίκησης. Καθορισμός σαφών κατευθύνσεων σε ό,τι αφορά στην πρόσληψη, μετάθεση και απόλυση όλων των δημοσίων υπαλλήλων και εφαρμογή των ανωτέρω. Διασφάλιση ότι η επιτροπή δημοσίων υπηρεσιών εκτελεί τα καθήκοντά της σύμφωνα με τη νομοθεσία. Ενίσχυση του λειτουργήματος του γενικού γραμματέα των αρμοδίων Υπουργείων, του Υπουργικού Συμβουλίου και της Συνέλευσης. Βελτίωση του συντονισμού μεταξύ των αρμοδίων Υπουργείων και του Υπουργείου Ευρωπαϊκής Ολοκλήρωσης. Ενίσχυση της χρηματοοικονομικής βιωσιμότητας του Ινστιτούτου Κατάρτισης Δημόσιας Διοίκησης (ΙΚΔΔ) και ενίσχυση των ικανοτήτων του σε ό,τι αφορά στην κατάρτιση. Προετοιμασία κατάλληλα σχεδιασμένων προγραμμάτων κατάρτισης για τις τοπικές διοικήσεις. Διασφάλιση ότι η σχεδιαζόμενη αναθεώρηση των υφιστάμενων αλβανικών εδαφικών μονάδων καθώς και η δημιουργία νέων εδαφικών διαιρέσεων διεξάγεται σωστά με τη συμμετοχή όλων των ενδιαφερομένων.
      Δέουσα και έγκαιρη προετοιμασία των επόμενων κοινοβουλευτικών και τοπικών εκλογών— Έγκαιρη εφαρμογή των συστάσεων του Γραφείου Δημοκρατικών Θεσμών και Ανθρωπίνων Δικαιωμάτων (ΓΔΘΑΔ) του ΟΑΣΕ, που εκδόθηκαν κατόπιν των τοπικών εκλογών του 2003.
      Ενίσχυση του δικαστικού συστήματος— Λήψη μέτρων προκειμένου να ενισχυθεί η διαφάνεια και να βελτιωθεί η διαχείριση στη διαδικασία της ποινικής και αστικής δικαιοσύνης. Ενίσχυση της θέσης των δικαστών καθώς και της ανεξαρτησίας και προστασίας τους στο πλαίσιο του συντάγματος. Διασφάλιση ότι εισάγεται στο καθεστώς των δικαστών το δικαίωμα για αρχική και επαγγελματική εκπαίδευση. Διασφάλιση της αποτελεσματικής λειτουργίας του «Δικαστηρίου σοβαρών εγκλημάτων». Διασφάλιση ότι οι δικαστές και εισαγγελείς επιλέγονται και διορίζονται κατόπιν διοργάνωσης διαγωνισμών, σύμφωνα με το σύνταγμα και το νόμο. Περαιτέρω διασφάλιση ότι οι δικαστές και εισαγγελείς προάγονται με επαρκείς διασφαλίσεις και βάσει αμερόληπτων διαδικασιών. Βελτίωση της λειτουργίας των επιθεωρήσεων τόσο του Ανωτάτου Συμβουλίου Δικαιοσύνης όσο και της Γενικής Εισαγγελίας, και διασφάλιση ότι δεν υφίσταται ατιμωρησία για τους δικαστές και τους εισαγγελείς παροχή σαφών κατευθύνσεων σχετικά με το ρόλο κάθε υπηρεσίας επιθεώρησης του Υπουργείου Δικαιοσύνης και του Ανώτατου Συμβουλίου Δικαιοσύνης. Θέσπιση της κατάλληλης νομοθεσίας περί της προστασίας των μαρτύρων. Συνεχής αύξηση του ρυθμού εκτέλεσης των δικαστικών αποφάσεων. Ανάπτυξη υγιούς μεσο/μακροπρόθεσμου στρατηγικού προγράμματος για τη σχολή δικαστών, με στόχο την ενίσχυση της λειτουργίας της καθώς και της οικονομικής της βιωσιμότητας. Διασφάλιση της ορθής παρακολούθησης (έρευνα και πιθανή δίωξη) δημοσίων ισχυρισμών περί εγκληματικής συμπεριφοράς που προβάλλονται κατά συγκεκριμένων ατόμων.
      Βελτίωση της καταπολέμησης της διαφθοράς— Θέσπιση της αναγκαίας νομοθεσίας προκειμένου να εναρμονισθεί το αλβανικό νομικό πλαίσιο με τις ευρωπαϊκές συμβάσεις περί διαφθοράς (σε ό,τι αφορά ποινικά και αστικά θέματα), τις οποίες έχει επικυρώσει η Αλβανία. Βελτίωση της ισχύουσας νομοθεσίας περί δωροδοκίας και εφαρμογή αυτής. Διασφάλιση της επιβολής του νόμου περί δήλωσης των περιουσιακών στοιχείων. Εφαρμογή του σχεδίου κατά της διαφθοράς 2003-2004 και διασφάλιση ότι το επόμενο σχέδιο δράσης για το 2004-2005 περιλαμβάνει ρεαλιστικά, ακριβή και μετρήσιμα μέτρα κατά της διαφθοράς. Ενίσχυση της θεσμικής ικανότητας έρευνας και δίωξης της διαφθοράς διασφάλιση ότι η ειδικευμένη μονάδα η οποία είναι προσαρτημένη στο εισαγγελικό γραφείο των Τιράνων (το οποίο χειρίζεται εν γένει οικονομικά εγκλήματα) καλύπτει και τις περιπτώσεις διαφθοράς. Περιορισμός του καταλόγου των υπαλλήλων οι οποίοι απολαμβάνουν ασυλίας και απονομή του δικαιώματος ασυλίας υπό την αυστηρή τήρηση των διεθνών κανόνων και πρακτικών.
      Ανθρώπινα δικαιώματα και προστασία μειονοτήτων
      Βελτίωση του σεβασμού των ανθρωπίνων δικαιωμάτων μέσω οργάνων επιβολής του νόμου— Διασφάλιση ότι η αστυνομία, οι δικαστές, οι εισαγγελείς και άλλα όργανα επιβολής του νόμου έχουν πλήρη επίγνωση των υποχρεώσεών τους σε ό,τι αφορά στα ανθρώπινα δικαιώματα και ότι τα εφαρμόζουν σύμφωνα με τις διεθνείς συμβάσεις που έχει επικυρώσει η Αλβανία, ιδίως την ευρωπαϊκή σύμβαση των ανθρωπίνων δικαιωμάτων. Χειρισμός των περιπτώσεων κακής μεταχείρισης από όργανα επιβολής του νόμου, μέσω της αποτελεσματικής δίωξης των δραστών. Βελτίωση των συνθηκών κράτησης και προφυλάκισης σε αστυνομικά τμήματα και ενέργειες προκειμένου να τηρηθούν οι διεθνείς απαιτήσεις στον χώρο αυτό.
      Διασφάλιση της ελευθερίας έκφρασης και των μέσων ενημέρωσης— Λήψη μέτρων προκειμένου να προλαμβάνεται η παρενόχληση ή/και αδικαιολόγητη πολιτική παρέμβαση με τον τύπο. Προσαρμογή της αλβανικής νομοθεσίας περί δυσφήμησης στα πρότυπα της ΕΕ και εφαρμογή αυτής. Θέσπιση κατάλληλης νομοθεσίας για τον έντυπο τύπο και βελτίωση της νομοθεσίας για τα ηλεκτρονικά μέσα ενημέρωσης, λαμβάνοντας υπόψη τα πρότυπα της ΕΕ. Λήψη μέτρων προκειμένου να διασφαλίζεται η διαφάνεια σε ό,τι αφορά στο ιδιοκτησιακό καθεστώς των μέσων ενημέρωσης. Διασφάλιση της ανεξαρτησίας του ρυθμιστικού φορέα των μέσων ενημέρωσης, κυρίως του Εθνικού Συμβουλίου Ραδιοφωνίας και Τηλεόρασης. Ολοκλήρωση του εθνικού σχεδίου για τις ραδιοτηλεοπτικές συχνότητες. Προώθηση της δημοσιογραφίας για σκοπούς έρευνας και λήψη μέτρων προς στήριξη της ανεξαρτησίας και του επαγγελματισμού των δημοσιογράφων.
      Διασφάλιση του σεβασμού των δικαιωμάτων των μειονοτήτων— Παροχή ακριβών δεδομένων σε ό,τι αφορά στο μέγεθος των μειονοτήτων στην Αλβανία. Βελτίωση του νομικού πλαισίου για τις μειονότητες ώστε να ανταποκρίνεται στις απαιτήσεις της σύμβασης για τις εθνικές μειονότητες του Συμβουλίου της Ευρώπης και διασφάλιση της εφαρμογής του στο σύνολο της αλβανικής επικράτειας. Εφαρμογή της εθνικής στρατηγικής για τους Rom.
      Περιφερειακή και διεθνής συνεργασία
      Ενίσχυση της περιφερειακής συνεργασίας— Συμμόρφωση προς τις απαιτήσεις της ΔΣΣ και τις δεσμεύσεις της Θεσσαλονίκης σε ό,τι αφορά στην περιφερειακή συνεργασία. Διασφάλιση της εφαρμογής όλων των περιφερειακών συμφωνιών ελευθέρων συναλλαγών που έχουν συναφθεί στο πλαίσιο του μνημονίου συμφωνίας του 2001 για τη διευκόλυνση των συναλλαγών δυνάμει του συμφώνου σταθερότητας.
      Εφαρμογή διεθνών υποχρεώσεων— Διευθέτηση της θέσης της Αλβανίας σε ότι αφορά στη συμμόρφωσή της προς τις αναληφθείσες υποχρεώσεις της έναντι του ΠΟΕ. Μόλις διευθετηθεί η κατάσταση, διασφάλιση της εφαρμογής του αναθεωρηθέντος χρονοδιαγράμματος, χωρίς περαιτέρω παρεκκλίσεις. Διασφάλιση του σεβασμού των ανειλημμένων υποχρεώσεων της Αλβανίας στο πλαίσιο των σχέσεων με την ΕΕ.
      Οικονομική κατάσταση
      Οικονομία ελεύθερης αγοράς και διαρθρωτικές μεταρρυθμίσεις
      Διασφάλιση βιώσιμης μακροοικονομικής σταθερότητας— Διατήρηση σταθερού μακροοικονομικού πλαισίου σε συνάρτηση με το πρόγραμμα του Διεθνούς Νομισματικού Ταμείου. Επίδειξη συμμόρφωσης προς τις συστάσεις των Διεθνών Χρηματοπιστωτικών Ιδρυμάτων (ΔΧΙ).
      Βελτίωση του επιχειρηματικού περιβάλλοντος— Εφαρμογή σχεδίου δράσης για την άρση των διοικητικών φραγμών στις επενδύσεις και για την απλούστευση των διοικητικών διαδικασιών. Θέσπιση βελτιωμένης εμπορικής νομοθεσίας. Καθιέρωση σαφών κανόνων και διαδικασιών σε ό,τι αφορά στους όρους εγκατάστασης, εγγραφής και λειτουργίας των εθνικών και αλλοδαπών επιχειρήσεων και διασφάλιση ότι συμφωνούν με τις απαιτήσεις της συμφωνίας σταθεροποίησης και σύνδεσης (ΔΣΣ). Διασφάλιση ορθής, άνευ διακρίσεων και αμερόληπτης εφαρμογής της νομοθεσίας, των κανόνων και των διαδικασιών που αφορούν στις επιχειρήσεις. Εφαρμογή του Ευρωπαϊκού Χάρτη για τις μικρές και μεσαίες επιχειρήσεις, ιδίως των στόχων που τέθηκαν για το 2004. Διασφάλιση της πλήρους λειτουργίας της υπηρεσίας για τις ΜΜΕ. Μεταρρύθμιση του συστήματος προκαταβολής φόρου ώστε να καταστεί λιγότερο δυσμενές για τις εταιρίες που βρίσκονται στο ξεκίνημά τους. Συνέχιση της προετοιμασίας του εθνικού ταμείου εγγυήσεων. Εξάπλωση των δυνατοτήτων εγγραφής των εταιριών σε ολόκληρη τη χώρα.
      Ανάπτυξη σταθερής και λειτουργούσας αγοράς γης/ακινήτων— Θέσπιση νέας νομοθεσίας για την απόδοση/αποζημίωση ιδιοκτησιών που κατασχέθηκαν κατά την κομμουνιστική περίοδο. Διασφάλιση ότι η νομοθεσία αυτή παρέχει ικανοποιητική απάντηση στην πλειοψηφία των αξιώσεων και προβλέπει, σε στενή συνεργασία με όλους τους σχετικούς πολιτικούς παράγοντες και ενώσεις ιδιοκτητών, τις αναγκαίες ενέργειες προς διασφάλιση της εφαρμογής της. Ειδικότερα, παροχή όλων των αναγκαίων δεδομένων για τον προσδιορισμό της γης που διατίθεται για απόδοση ή αποζημίωση, σαφής προσδιορισμός των αξιώσεων για απόδοση που εκκρεμούν, και ανάπτυξη αξιόπιστου χρηματοδοτικού σχεδίου, το οποίο διασφαλίζει την κάλυψη του ενδεχόμενου κόστους των αποζημιώσεων.
      Προώθηση της απασχόλησης και της κοινωνικής συνοχής— Ανάπτυξη, με τη συμμετοχή όλων των σχετικών παραγόντων, στρατηγικής για την προώθηση της απασχόλησης και της κοινωνικής συνοχής και έναρξη της εφαρμογής της στρατηγικής. Λήψη μέτρων για τη βελτίωση των συστημάτων κοινωνικής προστασίας και των κοινωνικών προτύπων και για την καταπολέμηση του κοινωνικού αποκλεισμού και των διακρίσεων. Σεβασμός και αποτελεσματική επιβολή των βασικών εργασιακών προτύπων.
      Διαχείριση των δημοσίων οικονομικών
      Βελτίωση της διαχείρισης των δημοσίων οικονομικών— Βελτίωση των διαδικασιών κατάρτισης του προϋπολογισμού μέσω ρεαλιστικών εκτιμήσεων των εσόδων, καλύτερης ιεράρχησης των δαπανών και ενίσχυσης των δεσμών μεταξύ στόχων πολιτικής και δημοσιονομικού προγραμματισμού. Ανάπτυξη συνεκτικής κοινωνικοοικονομικής στρατηγικής, η οποία συμπεριλαμβάνει την τρέχουσα εθνική στρατηγική για οικονομική και κοινωνική ανάπτυξη και το μεσοπρόθεσμο πλαίσιο δαπάνης, με την οποία πρέπει να συνδέεται το σύνολο της χρηματοοικονομικής συνδρομής στο πλαίσιο αυτό, διασφάλιση ότι λαμβάνονται πλήρως υπόψη οι προτεραιότητες της ΔΣΣ.
      Ανάπτυξη συνεκτικού εγγράφου στρατηγικής για τον δημόσιο εσωτερικό δημοσιονομικό έλεγχο, λαμβάνοντας υπόψη τις απαιτήσεις της ΕΕ.
      Επιβολή της νομοθεσίας περί εσωτερικού λογιστικού ελέγχου. Διασφάλιση της ικανοποιητικής λειτουργίας του Κρατικού Ελεγκτικού Οργανισμού, συμπεριλαμβανομένης της παρακολούθησης των πορισμάτων και συστάσεών του, καθώς και άσκηση δίωξης σε ποινικές υποθέσεις.
      Πρότυπα ΕΕ
      Εσωτερική αγορά και συναλλαγές
      Κυκλοφορία εμπορευμάτων— Επίτευξη περαιτέρω προόδου σε ότι αφορά την υιοθέτηση των προτύπων ΕΕ. Θέσπιση σχεδίου διατάγματος σχετικά με την οργάνωση και τη λειτουργία διεύθυνσης διαπίστευσης και διασφάλιση ότι διαχωρίζονται τα καθήκοντα διαπίστευσης από τα καθήκοντα τυποποίησης και πιστοποίησης. Λήψη μέτρων προκειμένου να ενισχυθεί η ευαισθητοποίηση των οικονομικών παραγόντων σε ό,τι αφορά στις έννοιες αυτές, καθώς και στη σημασία που έχουν για τις διεθνείς συναλλαγές.
      Βελτίωση των φυτοϋγειονομικών και κτηνιατρικών προϋποθέσεων σύμφωνα με τις απαιτήσεις της ΕΕ, κυρίως σε ό,τι αφορά στα προϊόντα με μεγάλες εξαγωγικές δυνατότητες.
      Τελωνεία— Σταθεροποίηση και βελτίωση όλων των πτυχών της διοικητικής ικανότητας της αλβανικής τελωνειακής διοίκησης. Ειδικότερα, διασφάλιση της σταθερότητας της στελέχωσης και της διαχείρισης του ανθρώπινου δυναμικού, τηρούμενης αυστηρώς της σχετικής νομοθεσίας. Ενίσχυση των τελωνειακών διευθύνσεων που εμπλέκονται στην εφαρμογή εμπορικών συμφωνιών, ιδίως της διεύθυνσης που είναι αρμόδια για την καταγωγή των εμπορευμάτων. Ενίσχυση της διοικητικής συνεργασίας στα τελωνεία. Διασφάλιση της εφαρμογής των κανόνων και διαδικασιών που αφορούν στη διαμετακόμιση, στη δασμολογητέα αξία, στις τελωνειακές αποθήκες, στην ανάλυση της επικινδυνότητας και την επιλεκτικότητα, και στο έλεγχο (εσωτερικό και εξωτερικό) σύμφωνα με τα πρότυπα της ΕΕ, και, εφόσον χρειάζεται, με τις διεθνείς συμβάσεις. Διασφάλιση ότι η τελωνειακή διοίκηση εκπληρώνει τις υποχρεώσεις της σε ό,τι αφορά στην είσπραξη των φορολογικών εσόδων σύμφωνα με το νόμο. Λήψη συγκεκριμένων μέτρων προς βελτίωση της καταπολέμησης της λαθραίας διακίνησης και του εμπορίου ναρκωτικών. Εφαρμογή του συστήματος ASYCUDA στην τελωνειακή υπηρεσία των Τιράνων και στο λιμένα του Δυρραχίου. Διασφάλιση της αμερόληπτης εφαρμογής της τελωνειακής νομοθεσίας, κανόνων και διαδικασιών σε ολόκληρη τη χώρα.
      Φορολογία— Έναρξη της αναθεώρησης της παρούσας φορολογικής νομοθεσίας και των διοικητικών διαδικασιών και διασφάλιση της αποτελεσματικής και άνευ διακρίσεων επιβολής της φορολογικής νομοθεσίας. Εντατικοποίηση της καταπολέμησης της φορολογικής απάτης. Συνέχιση της υπό εξέλιξη μεταρρύθμισης της φορολογικής διοίκησης, μεταξύ άλλων της ανάπτυξης/επέκτασης ολοκληρωμένου εξηλεκτρονισμένου συστήματος. Διεκπεραίωση όλων των εκκρεμών αξιώσεων περί φορολογικής απαλλαγής για τα από την ΕΕ χρηματοδοτούμενα σχέδια και εγκαθίδρυση αποτελεσματικού συστήματος για τη διασφάλιση της πραγματικής φορολογικής απαλλαγής για τα από την ΕΕ χρηματοδοτούμενα σχέδια, σύμφωνα με τη συμφωνία-πλαίσιο του 1992.
      Ανταγωνισμός και κρατικές ενισχύσεις— Θέσπιση των κανόνων εφαρμογής που είναι αναγκαίοι για την εφαρμογή της νέας νομοθεσίας περί ανταγωνισμού και έναρξη της εφαρμογής της. Προετοιμασία της σύστασης ανεξάρτητης αρχής ανταγωνισμού, μεταξύ άλλων μέσω της ενίσχυσης της διοικητικής ικανότητας. Προώθηση της πολιτικής ανταγωνισμού με την προώθηση της ελευθέρωσης, με τη βελτίωση των ακολουθούμενων για τις κρατικές προμήθειες πρακτικών, με τη διασφάλιση ευνοϊκής για τον ανταγωνισμό προσέγγισης των ιδιωτικοποιήσεων. Θέσπιση του αναγκαίου νομικού πλαισίου για τις κρατικές ενισχύσεις και προώθηση της διαφάνειας και της βασικής επιβολής των αρχών που αφορούν στις κρατικές ενισχύσεις.
      Κρατικές προμήθειες— Ενίσχυση της τρέχουσας νομοθεσίας περί κρατικών προμηθειών και ενέργειες για την προσέγγιση της νομοθεσίας αυτής στα πρότυπα της ΕΕ. Αποφυγή παρεκκλίσεων από την αρχή των διαγωνισμών με ανοικτή διαδικασία και διασφάλιση της αυστηρής εφαρμογής των διαδικασιών υποβολής προσφορών. Ενίσχυση της υπηρεσίας κρατικών προμηθειών καθώς και των φορέων κρατικών προμηθειών στα αρμόδια Υπουργεία. Λήψη μέτρων προς διασφάλιση του κατάλληλου χειρισμού των καταγγελιών.
      Δικαιώματα Διανοητικής Ιδιοκτησίας (ΔΔΙ)— Θέσπιση νέας νομοθεσίας για τη βιομηχανική ιδιοκτησία. Προσχώρηση στη διεθνή σύμβαση για την προστασία των νέων φυτικών ποικιλιών. Θέσπιση της αναγκαίας νομοθεσίας και ενίσχυση της διοικητικής ικανότητας για τη βελτίωση της προστασίας της διανοητικής ιδιοκτησίας. Ενέργειες για την περαιτέρω αύξηση της συνειδητοποίησης των οικονομικών παραγόντων, των φορέων επιβολής του νόμου και του δικαστικού κλάδου σε ό,τι αφορά στα διανοητικά, εμπορικά και ιδιοκτησιακά δικαιώματα. Λήψη μέτρων για τη βελτίωση της επιβολής των ΔΔΙ.
      Τομεακές πολιτικές
      Περιβάλλον— Έναρξη διευθέτησης των προβλημάτων που αφορούν στις ζώνες υψηλής συγκέντρωσης τοξικών ουσιών στο Δυρράχιο και στην Αυλώνα και στα ραδιενεργά απόβλητα στα Τίρανα και στο Fier. Διασφάλιση της επιβολής της νομοθεσίας περί εκτίμησης του περιβαλλοντικού αντίκτυπου και των οικολογικών φόρων. Βελτίωση του συντονισμού μεταξύ του Υπουργείου Περιβάλλοντος και άλλων διοικήσεων που χειρίζονται περιβαλλοντικά ζητήματα. Επίσπευση της εφαρμογής της εθνικής στρατηγικής υδροδότησης και εξυγίανσης και της αγροτικής στρατηγικής υδροδότησης και αποχετεύσεων.
      Ενέργεια— Υλοποίηση του σχεδίου δράσης 2003-2005 και έναρξη εφαρμογής της αλβανικής ενεργειακής στρατηγικής. Εφαρμογή των δεσμεύσεων που αναλήφθηκαν στο πλαίσιο του μνημονίου συμφωνίας των Αθηνών του 2003 για την περιφερειακή αγορά ενέργειας στη ΝΑΕ.
      Τηλεπικοινωνίες— Διασφάλιση ότι ελευθερώνεται αποτελεσματικά ο τομέας των ηλεκτρονικών επικοινωνιών, συμπεριλαμβανομένης της ενίσχυσης των ρυθμιστικών φορέων και της θέσπισης των κατάλληλων νόμων και πολιτικών για τον τομέα.
      Συνεργασία στο χώρο της δικαιοσύνης και των εσωτερικών υποθέσεων
      Διαχείριση συνόρων— Σε συνέχεια της περιφερειακής διάσκεψης της Οχρίδας για την ασφάλεια και τη διαχείριση των συνόρων του Μαΐου 2003, εφαρμογή των μέτρων τα οποία έλαβε και υπέβαλε η κυβέρνηση στη συνάντηση των Υπουργών ΔΕΥ στο πλαίσιο του φόρουμ ΕΕ-Δυτικά Βαλκάνια, τον Νοέμβριο 2003. Ανάπτυξη στρατηγικής για την ολοκληρωμένη διαχείριση των συνόρων (ΟΔΣ) σύμφωνα με τις απαιτήσεις της ΕΕ. Ενίσχυση των οργάνων επιβολής του νόμου, τα οποία είναι αρμόδια για τη διαχείριση των συνόρων και την αναβάθμιση των διαχειριστικών προτύπων. Καθιέρωση επαρκούς συστήματος ανάλυσης της επικινδυνότητας για τη βελτίωση της διαχείρισης των συνόρων στα σημεία διέλευσης και στα «πράσινα» και «μπλε» σύνορα. Μεγαλύτερη συνεργασία με τις γειτονικές χώρες καθώς και μεταξύ εθνικών οργάνων επιβολής του νόμου που εμπλέκονται στη διαχείριση των συνόρων, στα σύνορα και τις επακόλουθες δραστηριότητες ελέγχου. Βελτίωση του εξοπλισμού και των ικανοτήτων των αλβανικών οργάνων επιβολής του νόμου προκειμένου να διασφαλίζεται η αναγνώριση παραποιημένων/πλαστών ταξιδιωτικών εγγράφων. Λήψη των αναγκαίων μέτρων, σε συνεργασία με τους συναφείς διεθνείς παράγοντες, προκειμένου να διασφαλισθούν κατάλληλα πρότυπα ασφάλειας, διαχείρισης και ελέγχου στον διεθνή αερολιμένα των Τιράνων.
      Πολιτικές μετανάστευσης και ασύλ— Υιοθέτηση και έναρξη εφαρμογής της εθνικής στρατηγικής μετανάστευσης. Διασφάλιση ότι περατώνονται, το ταχύτερο δυνατό εντός του 2004, οι αναγκαίες διαδικασίες για την υπογραφή και την επικύρωση της συμφωνίας επανεισδοχής μεταξύ EΚ/Αλβανίας.
      Τυπική έγκριση του εθνικού σχεδίου δράσης περί ασύλου. Κάλυψη των κενών που παραμένουν στην περί ασύλου αλβανική νομοθεσία. Εφαρμογή, ιδίως στις παραμεθόριες περιοχές, του συστήματος «προκαταρκτικού ελέγχου» για την καταχώρηση προσώπων με παράνομο καθεστώς εντός της αλβανικής επικράτειας. Σεβασμός της αρχής της μη επαναπροώθησης. Διασφάλιση ότι η διαδικασία αίτησης ασύλου διεξάγεται σύμφωνα με τον νόμο και τηρουμένων των προθεσμιών.
      Αστυνομία— Πλήρης εφαρμογή της νομοθεσίας στην αστυνομία. Ανάπτυξη και έναρξη εφαρμογής διαφανούς συστήματος πειθαρχίας και προαγωγών. Βελτίωση των ανακριτικών προσόντων της αστυνομίας. Καθιέρωση ενοποιημένου εγχειριδίου διαδικασιών για όλους τους αστυνομικούς δίωξης του εγκλήματος. Καθιέρωση σαφών κανόνων προκειμένου να διασφαλίζεται κατάλληλη συνεργασία μεταξύ των διαφόρων αστυνομικών μονάδων και της Εισαγγελίας. Ενίσχυση της αστυνόμευσης στις κοινότητες. Διασφάλιση της δίωξης αστυνομικών οι οποίοι εμπλέκονται σε υποθέσεις διαφθοράς και σε άλλες εγκληματικές δραστηριότητες.
      Οργανωμένο έγκλημα, λαθρεμπορία, ναρκωτικά, νομιμοποίηση προσόδων από παράνομες δραστηριότητες και τρομοκρατία— Εφαρμογή προσανατολισμένων στη δράση μέτρων κατά του οργανωμένου εγκλήματος, τα οποία υιοθέτησε και υπέβαλε η κυβέρνηση στην υπουργική διάσκεψη ΔΕΥ μεταξύ ΕΕ-Δυτικών Βαλκανίων, τον Noέμβριο του 2003. Διασφάλιση ότι η αλβανική νομοθεσία δίδει σαφή ορισμό της εννοίας του «οργανωμένου εγκλήματος», σύμφωνα με τη νομοθεσία της ΕΕ και τα γενικώς αποδεκτά διεθνή πρότυπα. Θέσπιση και εφαρμογή νομοθεσίας για κλεμμένα αγαθά, λαμβάνοντας υπόψη τα διεθνή πρότυπα, στα οποία συμπεριλαμβάνονται επίσης τα κλεμμένα στην αλλοδαπή αγαθά. Διασφάλιση συνεργασίας και ανταλλαγής πληροφοριών μεταξύ των οργάνων επιβολής του νόμου, κρατικών υπουργείων και νομοθετικών οργάνων που εμπλέκονται στην καταπολέμηση του οργανωμένου εγκλήματος. Εντός των ορίων του νόμου και τηρουμένων πλήρως των διεθνών προτύπων, επέκταση της χρήσης ειδικών ανακριτικών μέσων σε όλους τους συνδεόμενους με το οργανωμένο έγκλημα τομείς. Εφαρμογή της στρατηγικής κατά της λαθρεμπορίας που εγκρίθηκε το 2003. Λήψη των αναγκαίων μέτρων για την προετοιμασία της σύναψης συμφωνίας με την Ευρωπόλ. Λήψη των αναγκαίων μέτρων για τη σύναψη διμερών συμφωνιών έκδοσης με τα κράτη μέλη της ΕΕ.
      Επιβολή της ισχύουσας νομοθεσίας που αφορά τα ναρκωτικά. Διασφάλιση σταθερών προσπαθειών για την καταπολέμηση της καλλιέργειας και εμπορίας κάνναβης. Προπαρασκευή εθνικής στρατηγικής για τα ναρκωτικά σύμφωνα με τη στρατηγική και το σχέδιο δράσης της ΕΕ για τα ναρκωτικά.
      Ενίσχυση της ικανότητας των οργάνων που είναι αρμόδια για την καταπολέμηση της νομιμοποίησης προσόδων από παράνομες δραστηριότητες διασφάλιση κατάλληλης συνεργασίας μεταξύ των οργάνων αυτών, δημιουργία αποτελεσματικών διαδικασιών εργασίας και ανάπτυξη κατάλληλου συστήματος διαχείρισης κάθε περίπτωσης. Επιβολή της ισχύουσας νομοθεσίας για τη νομιμοποίηση προσόδων από παράνομες δραστηριότητες.
      Αύξηση της διεθνούς συνεργασίας και εκτέλεση των συναφών διεθνών συμβάσεων για την τρομοκρατία. Βελτίωση της συνεργασίας και της ανταλλαγής πληροφοριών μεταξύ της αστυνομίας και των υπηρεσιών πληροφοριών εντός του κράτους και με άλλα κράτη. Πρόληψη της χρηματοδότησης και της προετοιμασίας τρομοκρατικών ενεργειών.
      3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Πολιτική κατάσταση
      Δημοκρατία και κράτος δικαίου
      Περαιτέρω βελτίωση της λειτουργίας της δημόσιας διοίκησης— Διασφάλιση ότι οι διοικητικοί τομείς που είναι αρμόδιοι για την εφαρμογή των διατάξεων της ΔΣΣ καθώς και οι διοικητικοί τομείς που εμπλέκονται στην εκτέλεση της χρηματοοικονομικής βοήθειας της ΕΕ, είναι κατάλληλα εκπαιδευμένοι και εξοπλισμένοι για την εκτέλεση των καθηκόντων τους. Διασφάλιση ότι η νομοθεσία περί των δημοσίων υπηρεσιών και οι συναφείς διαδικασίες, μεταξύ άλλων σε ό,τι αφορά στην εξέλιξη της σταδιοδρομίας, βελτιώνονται σύμφωνα με τις απαιτήσεις μιας σύγχρονης δημόσιας διοίκησης, και ότι εφαρμόζονται αυστηρά για την προώθηση της ανάπτυξης μιας καλά προετοιμασμένης επαγγελματικής, διαφανούς και σταθερής διοίκησης. Διασφάλιση ότι οι τοπικές διοικήσεις είναι σε θέση να εφαρμόζουν αποκεντρωμένες πολιτικές.
      Διεξαγωγ ή των επόμενων κοινοβουλευτικών και τοπικών εκλογών σύμφωνα προς τα διεθνή πρότυπα
      Περαιτέρω ενίσχυση του δικαστικού συστήματος— Διασφάλιση της δίωξης σοβαρών εγκλημάτων, ιδίως του οργανωμένου εγκλήματος, με ιδιαίτερη προσοχή στους μηχανισμούς διασυνοριακής συνεργασίας η επιτυχής δίωξη θα πρέπει να αντανακλάται στην απτή και ουσιαστική αύξηση του αριθμού των καταδικών δραστών σοβαρών εγκλημάτων στους οποίους επιβάλλονται κατάλληλες ποινές. Ουσιαστικός περιορισμός των καθυστερήσεων και διασφάλιση της έγκαιρης εκτέλεσης των δικαστικών αποφάσεων. Διασφάλιση ευρείας δημοσίευσης των δικαστικών αποφάσεων. Διασφάλιση της συνεχούς και κατάλληλης επιμόρφωσης των δικαστών και εισαγγελέων, μεταξύ άλλων σε ό,τι αφορά στα ανθρώπινα δικαιώματα, στη δεοντολογία και στα εμπορικά θέματα και στα συναφή με τη ΔΣΣ ζητήματα. Επιβολή της νομοθεσίας περί προστασίας των μαρτύρων. Περαιτέρω ενίσχυση της ανεξαρτησίας της δικαιοσύνης με την αποτελεσματική μεταβίβαση της αρμοδιότητας επιθεώρησης των δικαστικών δραστηριοτήτων των δικαστών, από το Υπουργείο Δικαιοσύνης στο Ανώτατο Συμβούλιο Δικαιοσύνης.
      Περαιτέρω βελτίωση της καταπολέμησης της διαφθοράς και του οργανωμένου εγκλήματος— Εφαρμογή ευρωπαϊκών συμβάσεων για τη διαφθορά (σε ποινικά και αστικά θέματα) που επικύρωσε η Αλβανία, καθώς και των συστάσεων της Ομάδας Κρατών κατά της Διαφθοράς. Επίτευξη σημαντικών αποτελεσμάτων σε ό,τι αφορά στην καταπολέμηση της διαφθοράς, σε όλα τα επίπεδα και σε όλους τους τομείς, μέσω της επιβολής κατάλληλης νομοθεσίας. Διευκόλυνση της τοποθέτησης αξιωματικών συνδέσμων, αποσπασμένων από τα κράτη μέλη της ΕΕ στα αρμόδια κρατικά όργανα που εμπλέκονται στην καταπολέμηση του οργανωμένου εγκλήματος. Υποβολή εξαμηνιαίων εκθέσεων στην ΕΕ για τα απτά αποτελέσματα που επιτυγχάνονται στη δικαστική δίωξη των σχετικών με το οργανωμένο έγκλημα δραστηριοτήτων στο πλαίσιο της σύμβασης των Ηνωμένων Εθνών για το διεθνές οργανωμένο έγκλημα, γνωστής ως «σύμβαση του Παλέρμο».
      Ανθρώπινα δικαιώματα και προστασία των μειονοτήτων
      Διασφάλιση του σεβασμού των ανθρωπίνων δικαιωμάτων από τα όργανα επιβολής του νόμου— Διασφάλιση ότι οι κρατούμενοι και οι προφυλακισμένοι τυγχάνουν μεταχείρισης σύμφωνης με τα διεθνή πρότυπα. Διασφάλιση της ανθρώπινης αξιοπρέπειας και της προσωπικής ασφάλειας στα κρατητήρια, στις φυλακές και στα αναμορφωτήρια, σύμφωνα με τις διεθνείς συμβάσεις. Δημιουργία ενός κατάλληλου δικαστικού συστήματος για τους νέους. Διασφάλιση της συμμόρφωσης με τη σύμβαση του Συμβουλίου της Ευρώπης για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας.
      Διασφάλιση της ελευθερίας έκφρασης και των μέσων ενημέρωσης— Επιβολή νέας νομοθεσίας για τα έντυπα και ηλεκτρονικά μέσα ενημέρωσης, λαμβάνοντας υπόψη τα πρότυπα της ΕΕ. Διασφάλιση ότι η καταχώρηση συχνοτήτων στην τηλεόραση γίνεται με δίκαιο και αμερόληπτο τρόπο, σύμφωνα με το εθνικό σχέδιο, και ότι οι φορείς ραδιοτηλεοπτικής αναμετάδοσης τηρούν πλήρως τις απαιτήσεις. Ολοκλήρωση της μετάβασης της αλβανικής RTV από μια κρατική τηλεόραση, σε έναν ουδέτερο δημόσιο φορέα αναμετάδοσης. Προώθηση της συνεχούς βελτίωσης της ποιότητας της δημοσιογραφίας.
      Περιφερειακή και διεθνής συνεργασία
      Ενίσχυση περιφερειακής συνεργασίας— Σύναψη και εφαρμογή σειράς συμφωνιών με γειτονικές χώρες στο χώρο του οργανωμένου εγκλήματος, της διαχείρισης των συνόρων και της επανεισδοχής. Εφαρμογή του μνημονίου συμφωνίας για το βασικό περιφερειακό δίκτυο μεταφορών στην Νοτιοανατολική Ευρώπη (ΝΑΕ). Συνέχιση της εκπλήρωσης των δεσμεύσεων που αναλήφθηκαν στο πλαίσιο του μνημονίου συμφωνίας των Αθηνών του 2003 για την περιφερειακή αγορά ενέργειας και πρόοδος σε ό,τι αφορά στην εγκαθίδρυση της αγοράς αυτής. Διασφάλιση επαρκούς περιφερειακής συνεργασίας σε περιβαλλοντικά ζητήματα.
      Εκπλήρωση διεθνών υποχρεώσεων— Πλήρης εφαρμογή διεθνών συμφωνιών και συμβάσεων που έχει επικυρώσει η Αλβανία, ιδίως των συμβάσεων στον χώρο της δικαιοσύνης και των εσωτερικών υποθέσεων, των ανθρωπίνων δικαιωμάτων και των δικαιωμάτων των μειονοτήτων, και του εμπορίου.
      Οικονομική κατάσταση
      Οικονομία ελεύθερης αγοράς και διαρθρωτικές μεταρρυθμίσεις
      Περάτωση της διαδικασίας ιδιωτικοποιήσεων— Ειδικότερα με την ιδιωτικοποίηση των INSIG (χρηματοπιστωτικός τομέας), Albtelecom (τηλεπικοινωνίες), Servcom, Albpetrol, Armo και KESH (ενεργειακός τομέας).
      Περαιτέρω βελτίωση του επιχειρηματικού περιβάλλοντος— Eπιβολή βελτιωμένης εμπορικής νομοθεσίας. Διασφάλιση της κατάλληλης εκπαίδευσης των δικαστών στην εμπορική νομοθεσία και στο δίκαιο εταιριών. Επίτευξη σημαντικών αποτελεσμάτων σε ό,τι αφορά στην καταπολέμηση της απάτης και της διαφθοράς. Χάραξη στρατηγικής για την καταπολέμηση της παραοικονομίας, προκειμένου να διασφαλισθεί, μεταξύ άλλων, δίκαιος ανταγωνισμός μεταξύ επιχειρήσεων.
      Επίτευξη λειτουργούσας αγοράς γης/ακινήτων— Επιβολή νομοθεσίας για την απόδοση/αποζημίωση ιδιοκτησιών οι οποίες κατασχέθηκαν κατά την κομμουνιστική περίοδο. Ολοκλήρωση της κτηματογράφησης και της διαδικασίας κατάρτισης κτηματολογίου. Διασφάλιση ότι οι μεταβιβάσεις ιδιοκτησίας πραγματοποιούνται σύννομα και λήψη μέτρων με στόχο την εύρυθμη λειτουργία όλων των οργάνων των εμπλεκόμενων στη διαδικασία (συμβολαιογράφοι, μητρώο ιδιοκτησίας, κ.λπ.). Διασφάλιση ότι τηρούνται οι διατάξεις οι συναφείς με τον χαρακτηρισμό και τη χρήση της γης. Ανάπτυξη και θέσπιση νομοθεσίας για τη φορολόγηση της γης και των ακινήτων.
      Διαχείριση των δημοσίων οικονομικών
      Περαιτέρω βελτίωση της διαχείρισης των δημοσίων οικονομικών— Εφαρμογή της στρατηγικής για τον δημόσιο εσωτερικό δημοσιονομικό έλεγχο. Περαιτέρω ενίσχυση του εξωτερικού λογιστικού ελέγχου και διασφάλιση της αποτελεσματικής λειτουργίας τόσο της διαχείρισης του δημοσιονομικού ελέγχου όσο και του εσωτερικού λογιστικού ελέγχου. Εγκαθίδρυση αποτελεσματικών διαδικασιών για τη διερεύνηση, μεταχείριση και παρακολούθηση περιπτώσεων (υποψίας) απάτης και άλλων παρατυπιών που θίγουν εθνικά και διεθνή κεφάλαια.
      Πρότυπα ΕΕ
      Εσωτερική αγορά και συναλλαγές
      Κυκλοφορία αγαθών— Διασφάλιση διοικητικής ικανότητας για την εφαρμογή των απαιτήσεων της ΔΣΣ. Περαιτέρω πρόοδος σε ό,τι αφορά στην υιοθέτηση των προτύπων ΕΕ. Εγκαθίδρυση συστήματος επιτήρησης της αγοράς. Διασφάλιση βελτιωμένης λειτουργίας, λαμβάνοντας υπόψη τις πρακτικές της ΕΕ, των φορέων που είναι αρμόδιοι για την τυποποίηση, διαπίστευση και πιστοποίηση, καθώς και των αρμόδιων για τη μετρολογία και βαθμονόμηση.
      Επίτευξη ουσιαστικής βελτίωσης σε ό,τι αφορά στην επισιτιστική ασφάλεια και τους φυτοϋγειονομικούς και κτηνιατρικούς όρους, σύμφωνα με τις απαιτήσεις της ΕΕ.
      Τελωνεία— Διασφάλιση της διοικητικής ικανότητας για την εφαρμογή των απαιτήσεων της ΔΣΣ. Διασφάλιση ουσιαστικής ευθυγράμμισης της τελωνειακής νομοθεσίας και διαδικασιών και της εφαρμογής τους, προς τη νομοθεσία και τις διαδικασίες της ΕΕ. Διασφάλιση της ορθής εφαρμογής των κανόνων καταγωγής. Συνεχής διασφάλιση της σταθερότητας της στελέχωσης της τελωνειακής διοίκησης και βελτίωση της αποτελεσματικότερης διαχείρισής της. Περισσότερα αποτελέσματα σε ό,τι αφορά στην καταπολέμηση της απάτης, του λαθρεμπορίου και της παράνομης εμπορίας και σημαντικός περιορισμός των περιπτώσεων εμπλοκής τελωνειακών αξιωματούχων σε παράνομες δραστηριότητες. Ολοκλήρωση της εφαρμογής του ASYCUDA σε ολόκληρη την χώρα και συνέχιση των προσπαθειών για εξηλεκτρονισμό.
      Φορολογία— Συνεχής ενίσχυση της φορολογικής διοίκησης. Διασφάλιση πλήρους και αποτελεσματικής εφαρμογής του συστήματος ΦΠΑ. Βελτίωση της επικοινωνίας με τους φορολογούμενους και απλούστευση της δομής και των διαδικασιών της φορολογίας, συμπεριλαμβανομένων των διαδικασιών επιστροφής φόρου. Απόδοση σε κάθε φορολογούμενο ενιαίου αριθμού για φορολογικούς σκοπούς. Συνέχιση της ενίσχυσης της είσπραξης και του ελέγχου των φόρων και έλεγχος και ανάπτυξη στρατηγικής λογιστικού ελέγχου.
      Ανταγωνισμός και κρατικές ενισχύσεις— Σύμφωνα με τις απαιτήσεις της ΔΣΣ, εγκαθίδρυση ανεξάρτητης αρχής ανταγωνισμού. Επιβολή της νομοθεσίας περί ανταγωνισμού και προπαρασκευή για τη δημιουργία μιας λειτουργικά ανεξάρτητης δομής για τις κρατικές ενισχύσεις. Ενίσχυση των δομών που είναι αρμόδιες για τις κρατικές ενισχύσεις και διασφάλιση προόδου σε ό,τι αφορά τόσο στην ολοκλήρωση πλήρους ευρετηρίου κρατικών ενισχύσεων όσο και στη συγκέντρωση δεδομένων για το ΑΕγχΠ σε επίπεδο NUTS II.
      Κρατικές προμήθειες— Διασφάλιση ουσιαστικής ευθυγράμμισης του νομικού πλαισίου της Αλβανίας προς το κεκτημένο της ΕΕ. Επίτευξη πλήρως λειτουργικών δομών για τις κρατικές προμήθειες, προκειμένου να διασφαλίζεται η εκτέλεση των διαδικασιών κρατικών προμηθειών με απόλυτη τήρηση του δικαίου και των απαιτήσεων της ΔΣΣ.
      Δικαιώματα διανοητικής ιδιοκτησίας (ΔΔΙ)— Ορθή εφαρμογή των διεθνών συμβάσεων, οι οποίες επικυρώθηκαν στο χώρο των δικαιωμάτων διανοητικής, εμπορικής και βιομηχανικής ιδιοκτησίας. Διασφάλιση υψηλού βαθμού προστασίας των ΔΔΙ και επίτευξη αποτελεσμάτων στην καταπολέμηση της πειρατείας και παραποίησης. Διασφάλιση επαρκούς διοικητικής ικανότητας ώστε να τηρούνται οι απαιτήσεις της ΔΣΣ στο χώρο αυτό.
      Τομεακές πολιτικές
      Περιβάλλον— Συνέχιση των προσπαθειών για την αντιμετώπιση των προβλημάτων που αφορούν στις ζώνες υψηλής συγκέντρωσης τοξικών ουσιών. Περιορισμός των επιπέδων σκόνης και της ατμοσφαιρικής ρύπανσης στις αστικές περιοχές. Περιορισμός της ρύπανσης της προερχόμενης από το διυλιστήριο του Balsh, μεταξύ άλλων από την απόρριψη αποβλήτων στον ποταμό Gjanica, και λήψη μέτρων προς αντιμετώπιση της ρύπανσης των υδάτων εν γένει. Συνεχής εκπλήρωση των περιφερειακών και διεθνών δεσμεύσεων στον χώρο αυτό. Ενίσχυση της περιβαλλοντικής παρακολούθησης και αποτελεσματική διασφάλιση αποτρεπτικών κυρώσεων κατά των ρυπαινόντων. Διασφάλιση της εφαρμογής της εθνικής στρατηγικής υδροδότησης και εξυγίανσης, και της αγροτικής στρατηγικής υδροδότησης και αποχετεύσεων. Ανάπτυξη και έναρξη εφαρμογής στρατηγικής για την προοδευτική ευθυγράμμιση με το κεκτημένο στο χώρο αυτό.
      Δημόσια υγεία— Ενίσχυση των συστημάτων παρακολούθησης και κοινοποίησης των μεταδοτικών ασθενειών. Διευκόλυνση της στενότερης συνεργασίας με τα δίκτυα δημόσιας υγείας.
      Μεταφορές— Εφαρμογή του ρυθμιστικού σχεδίου για τις μεταφορές. Συνέχιση των προσπαθειών για την ολοκλήρωση των διαδρομών μεταξύ ανατολής-δύσης και βορρά-νότου. Επιτέλεση ουσιαστικής προόδου σε ό,τι αφορά στην αποκατάσταση του αεροδρομίου των Τιράνων και των λιμένων του Δυρραχίου και της Αυλώνας, μεταξύ άλλων σε ό,τι αφορά στη διασφάλιση καλύτερης ασφάλειας και διαχείρισης των συνόρων. Ολοκλήρωση της ιδιωτικοποίησης του λιμένα του Δυρραχίου. Επίτευξη βελτιωμένων αποτελεσμάτων σε ό,τι αφορά στην οδική ασφάλεια και επιπλέον ενέργειες για περαιτέρω βελτίωση. Εφαρμογή του μνημονίου συμφωνίας για το δίκτυο βασικών περιφερειακών μεταφορών της Νοτιοανατολικής Ευρώπης.
      Ενέργεια— Συνεχής διασφάλιση της ορθής εφαρμογής των σχεδίων δράσης στον τομέα της ενέργειας και περαιτέρω πρόοδος στην εφαρμογή της αλβανικής ενεργειακής στρατηγικής. Διασφάλιση της έγκαιρης υλοποίησης διαφόρων έργων για τη βελτίωση της υποδομής παραγωγής, μεταφοράς και διανομής της ηλεκτρικής ενέργειας. Συνεχής τήρηση των περιφερειακών και διεθνών δεσμεύσεων στον χώρο αυτό με σκοπό τη δημιουργία ανταγωνιστικής περιφερειακής αγοράς ενέργειας.
      Τηλεπικοινωνίες— Μεταφορά στο εθνικό δίκαιο και εφαρμογή του νέου πλαισίου της ΕΕ για τις ηλεκτρονικές επικοινωνίες.
      Συνεργασία στο χώρο της δικαιοσύνης και των εσωτερικών υποθέσεων
      Διαχείριση συνόρων— Εφαρμογή της στρατηγικής για την ολοκληρωμένη διαχείριση των συνόρων (ΟΔΣ) και τήρηση όλων των διεθνών δεσμεύσεων που έχει αναλάβει η Αλβανία σε ό,τι αφορά στη διαχείριση των συνόρων. Διεξαγωγή ανάλυσης επικινδυνότητας σε ό,τι αφορά στην αποτελεσματική διαχείριση των συνόρων. Συνεχής ενίσχυση των ικανοτήτων διαχείρισης των συνόρων. Ειδικότερα, διασφάλιση ότι η διαχείριση των συνόρων στον διεθνή αερολιμένα των Τιράνων και στους λιμένες του Δυρραχίου και της Αυλώνας γίνεται σύμφωνα με τα διεθνή πρότυπα. Διασφάλιση βελτιωμένων χαρακτηριστικών ασφαλείας για τα νέα αλβανικά ταξιδιωτικά έγγραφα. Επίτευξη σημαντικών αποτελεσμάτων σε ό,τι αφορά στην απομάκρυνση των ναρκών.
      Πολιτικές μετανάστευσης και ασύλου— Εφαρμογή αλβανικής εθνικής στρατηγικής για τη μετανάστευση. Διασφάλιση ότι η Αλβανία είναι σε θέση να ανταποκριθεί στις απαιτήσεις της ΔΣΣ έναντι των πολιτών της ΕΕ, οι οποίοι εργάζονται ή/και διαμένουν στην Αλβανία. Διασφάλιση της εκτέλεσης όλων των συμφωνιών επανεισδοχής τις οποίες έχει συνάψει η Αλβανία προσπάθεια σύναψης συμφωνιών επανεισδοχής με όλες τις χώρες της περιφέρειας και με τις χώρες καταγωγής των μεταναστών, οι οποίοι διέρχονται μέσω της Αλβανίας. Προοδευτική σύναψη, επικύρωση και εφαρμογή όλων κύριων διεθνών συμβάσεων στον χώρο της μετανάστευσης.
      Εφαρμογή του εθνικού σχεδίου δράσης της Αλβανίας για το άσυλο. Επιβολή της συνδεόμενης με το άσυλο νομοθεσίας και εγκαθίδρυση ολοκληρωμένου συστήματος για το άσυλο, σύμφωνα με τα διεθνή πρότυπα.
      Αστυνομία— Συνεχής ενίσχυση όλων των αστυνομικών δυνάμεων, κατ’ εξοχήν μέσω επαρκούς εκπαίδευσης και εξοπλισμού. Διασφάλιση της λειτουργίας κατάλληλου συστήματος διαχείρισης, προκειμένου να υφίσταται μια καλά τεκμηριωμένη διαδικασία για την ανίχνευση των υποθέσεων από τη σύνταξη της αρχικής αναφοράς μέχρι το κλείσιμο της υπόθεσης. Επίτευξη σημαντικών αποτελεσμάτων σε ό,τι αφορά στην καταπολέμηση της εγκληματικότητας και στον περιορισμό της διαφθοράς και άλλης εγκληματικής συμπεριφοράς στις αστυνομικές τάξεις.
      Οργανωμένο έγκλημα, παράνομη εμπορία, ναρκωτικά, νομιμοποίηση προσόδων από παράνομες δραστηριότητες και τρομοκρατία— Περαιτέρω προώθηση της διεθνούς συνεργασίας. Επίτευξη σημαντικών αποτελεσμάτων σε ό,τι αφορά στο ρυθμό, τον αριθμό και την ποιότητα της δίωξης αδικημάτων συνδεόμενων με το οργανωμένο έγκλημα και την παράνομη εμπορία, καθώς και σε ό,τι αφορά στην κατάσχεση των προϊόντων του εγκλήματος.
      Εφαρμογή της εθνικής στρατηγικής για τα ναρκωτικά. Διασφάλιση ουσιαστικά καλύτερων αποτελεσμάτων σε ό,τι αφορά στην καταπολέμηση του λαθρεμπορίου ναρκωτικών, ιδίως των σκληρών ναρκωτικών, όπως ηρωίνη και κοκαΐνη.
      Ενίσχυση της καταπολέμησης του οικονομικού και χρηματοοικονομικού εγκλήματος (μεταξύ άλλων της νομιμοποίησης προσόδων από παράνομες δραστηριότητες και της παραχάραξης νομισμάτων). Δημιουργία διυπουργικής υπηρεσίας αρμόδιας για την κατάσχεση των προερχόμενων από εγκλήματα προϊόντων. Επίτευξη αισθητών αποτελεσμάτων σε ό,τι αφορά στην καταπολέμηση της νομιμοποίησης προσόδων από παράνομες δραστηριότητες, εντός και εκτός του χρηματοπιστωτικού τομέα.
      4.   ΠΡΟΓΡΑΜΜΑΤΙΣΜΟΣ
      Η κοινοτική συνδρομή δυνάμει της διαδικασίας σταθεροποίησης και σύνδεσης στις χώρες των Δυτικών Βαλκανίων παρέχεται με τα κατάλληλα χρηματοπιστωτικά μέσα, και ιδίως με τον κανονισμό (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και της πρώην Γιουγκοσλαβικής Δημοκρατίας της Μακεδονίας (1). Επομένως, η παρούσα απόφαση δεν έχει χρηματοοικονομικές επιπτώσεις. Επιπλέον, η Αλβανία θα έχει πρόσβαση σε χρηματοδότηση βάσει προγραμμάτων που καλύπτουν πολλές χώρες και βάσει οριζοντίων προγραμμάτων. Η Επιτροπή εργάζεται μαζί με την Ευρωπαϊκή Τράπεζα Επενδύσεων και τα ΔΧΙ, ιδίως την Ευρωπαϊκή Τράπεζα Ανασυγκρότησης και Ανάπτυξης και την Παγκόσμια Τράπεζα, προκειμένου να διασφαλίσει τη συγχρηματοδότηση έργων συναφών με τη ΔΣΣ.
      5.   ΠΡΟΫΠΟΘΕΤΟΤΗΤΑ
      Η κοινοτική συνδρομή στο πλαίσιο της ΔΣΣ στις χώρες των Δυτικών Βαλκανίων προϋποθέτει ότι η χώρα πραγματοποιεί περαιτέρω πρόοδο σε ό,τι αφορά στην πλήρωση των πολιτικών κριτηρίων της Κοπεγχάγης. Η τήρηση αυτών των γενικών όρων είναι δυνατόν να οδηγήσει το Συμβούλιο να λάβει τα κατάλληλα μέτρα βάσει του άρθρου 5 του κανονισμού (EΚ) αριθ. 2666/2000.
      Η κοινοτική συνδρομή εξαρτάται επίσης από τους όρους που καθόρισε το Συμβούλιο στα συμπεράσματά του της 29ης Απριλίου 1997 και της 21ης και 22ας Ιουνίου 1999, ιδίως σε ό,τι αφορά στην υποχρέωση που αναλαμβάνουν οι δικαιούχοι να προβούν σε δημοκρατικές, οικονομικές και θεσμικές μεταρρυθμίσεις, λαμβανομένων υπόψη των προτεραιοτήτων που καθορίζονται στην παρούσα ευρωπαϊκή εταιρική σχέση.
      6.   ΠΑΡΑΚΟΛΟΥΘΗΣΗ
      Η παρακολούθηση της ευρωπαϊκής εταιρικής σχέσης εξασφαλίζεται μέσω των μηχανισμών, οι οποίοι δημιουργούνται δυνάμει της ΔΣΣ, κυρίως με τις ετήσιες εκθέσεις σχετικά με τη ΔΣΣ.

         (1)  ΕΕ L 306 της 7.12.2000, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2415/2001 (ΕΕ L 327 της 12.12. 2001, σ. 3).


title: 2006/378/ΕΚ: Απόφαση του Συμβουλίου, της 10ης Απριλίου 2006 , για τη σύναψη πρωτοκόλλου της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, προκειμένου να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας

text:
               2.6.2006

               EL

               Επίσημη Εφημερίδα της Ευρωπαϊκής Ένωσης

               L 149/31

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 10ης Απριλίου 2006
   για τη σύναψη πρωτοκόλλου της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, προκειμένου να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας
   (2006/378/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση και παράγραφος 3 δεύτερο εδάφιο,
   την πράξη προσχώρησης του 2003, και ιδίως το άρθρο 6 παράγραφος 2,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Το πρωτόκολλο της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, προκειμένου να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, υπεγράφη εξ ονόματος της Ευρωπαϊκής Κοινότητας και των κρατών μελών της στις 23 Φεβρουαρίου 2006.

               (2)

               Το πρωτόκολλο θα πρέπει να εγκριθεί,

         ΑΠΟΦΑΣΙΖΕΙ:
   Άρθρο μόνο
   Το πρωτόκολλο της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, προκειμένου να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, εγκρίνεται εξ ονόματος της Ευρωπαϊκής Κοινότητας και των κρατών μελών της.
   Το κείμενο του πρωτοκόλλου επισυνάπτεται στην παρούσα απόφαση (2).

      Λουξεμβούργο, 10 Απριλίου 2006.

            Για το Συμβούλιο

            Η Πρόεδρος

         U. PLASSNIK

      (1)  Γνώμη της 23ης Μαρτίου 2006 (δεν έχει ακόμα δημοσιευτεί στην Επίσημη Εφημερίδα).

      (2)  Βλέπε σελίδα 2 της παρούσας Επίσημης Εφημερίδας.


title: 2008/803/ΕΚ: Απόφαση της Επιτροπής, της 14ης Οκτωβρίου 2008 , για την έναρξη έρευνας σύμφωνα με το άρθρο 18 παράγραφος 2 του κανονισμού (ΕΚ) αριθ. 980/2005 του Συμβουλίου σχετικά με την αποτελεσματική εφαρμογή ορισμένων συμβάσεων για τα ανθρώπινα δικαιώματα στη Σρι Λάνκα

text:
               18.10.2008

               EL

               Επίσημη Εφημερίδα της Ευρωπαϊκής Ένωσης

               L 277/34

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 14ης Οκτωβρίου 2008
   για την έναρξη έρευνας σύμφωνα με το άρθρο 18 παράγραφος 2 του κανονισμού (ΕΚ) αριθ. 980/2005 του Συμβουλίου σχετικά με την αποτελεσματική εφαρμογή ορισμένων συμβάσεων για τα ανθρώπινα δικαιώματα στη Σρι Λάνκα
   (2008/803/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (1), και ιδίως το άρθρο 18 παράγραφος 2,
   Ύστερα από διαβούλευση με την επιτροπή γενικευμένων δασμολογικών προτιμήσεων,
   Εκτιμώντας τα ακόλουθα:

               (1)

               Από εκθέσεις, δηλώσεις και πληροφορίες των Ηνωμένων Εθνών (ΟΗΕ) που έχει στη διάθεσή της η Επιτροπή, συμπεριλαμβανομένης της έκθεσης του ειδικού εισηγητή των Ηνωμένων Εθνών σχετικά με τις εκτελέσεις χωρίς δίκη, της 27ης Μαρτίου 2006, της δήλωσης του ειδικού συμβούλου προς τον ειδικό αντιπρόσωπο του Γενικού Γραμματέα του ΟΗΕ για τα παιδιά σε ένοπλες συγκρούσεις, της 13ης Νοεμβρίου 2006, και της δήλωσης του ειδικού εισηγητή των Ηνωμένων Εθνών για τα βασανιστήρια και κάθε άλλης μορφής σκληρή, απάνθρωπη ή εξευτελιστική τιμωρία ή μεταχείριση, της 29ης Οκτωβρίου 2007, καθώς επίσης και από άλλες δημοσιοποιημένες εκθέσεις και πληροφορίες από άλλες συναφείς πηγές, συμπεριλαμβανομένων μη κυβερνητικών οργανώσεων, προκύπτει ότι η εθνική νομοθεσία της Λαϊκής Σοσιαλιστικής Δημοκρατίας της Σρι Λάνκα, στην οποία ενσωματώνονται διεθνείς συμβάσεις για τα ανθρώπινα δικαιώματα, ιδίως το διεθνές σύμφωνο για τα ατομικά και πολιτικά δικαιώματα, η σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας και η σύμβαση για τα δικαιώματα του παιδιού, δεν εφαρμόζονται αποτελεσματικά.

               (2)

               Το διεθνές σύμφωνο για τα ατομικά και πολιτικά δικαιώματα, η σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας και η σύμβαση για τα δικαιώματα του παιδιού απαριθμούνται ως κύριες συμβάσεις για τα ανθρώπινα δικαιώματα στο παράρτημα ΙΙΙ μέρος Α σημεία 1, 5 και 6 αντίστοιχα του κανονισμού (ΕΚ) αριθ. 980/2005.

               (3)

               Το άρθρο 16 παράγραφος 2 του κανονισμού (ΕΚ) αριθ. 980/2005 προβλέπει την προσωρινή αναστολή του ειδικού καθεστώτος κινήτρων που αναφέρεται στο τμήμα 2 του κεφαλαίου ΙΙ του εν λόγω κανονισμού, εάν δεν εφαρμόζεται αποτελεσματικά η εθνική νομοθεσία που ενσωματώνει τις συμβάσεις που αναφέρονται στο παράρτημα ΙΙΙ του κανονισμού, που έχουν επικυρωθεί χάριν συμμόρφωσης προς τις απαιτήσεις του άρθρου 9 παράγραφος 1 και 2.

               (4)

               Η Επιτροπή εξέτασε τις πληροφορίες που έλαβε και διαπίστωσε ότι συντρέχουν επαρκείς λόγοι για την έναρξη έρευνας με στόχο να εξακριβωθεί αν εφαρμόζεται αποτελεσματικά η νομοθεσία της Σρι Λάνκα για την αναγνώριση και την προστασία θεμελιωδών ανθρώπινων δικαιωμάτων. Έτσι θα μπορέσει επίσης να εξακριβωθεί αν είναι δικαιολογημένη η προσωρινή αναστολή του ειδικού καθεστώτος κινήτρων.

               (5)

               Η διαβούλευση με την επιτροπή γενικευμένων δασμολογικών προτιμήσεων έλαβε χώρα στις 23 Σεπτεμβρίου 2008,

         ΑΠΟΦΑΣΙΖΕΙ:
   Άρθρο μόνο
   Η Επιτροπή κινεί διαδικασία έρευνας με σκοπό να διαπιστωθεί κατά πόσον εφαρμόζεται αποτελεσματικά η εθνική νομοθεσία της Λαϊκής Σοσιαλιστικής Δημοκρατίας της Σρι Λάνκα, στην οποία ενσωματώνονται το διεθνές σύμφωνο για τα ατομικά και πολιτικά δικαιώματα, η σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας και η σύμβαση για τα δικαιώματα του παιδιού.

      Βρυξέλλες, 14 Οκτωβρίου 2008.

            Για την Επιτροπή

         Catherine ASHTON

            Μέλος της Επιτροπής

      (1)  ΕΕ L 169 της 30.6.2005, σ. 1.


title: Απόφαση αριθ. 581, της 2ας Ιουλίου 2009 , περί κινήσεως διαδικασίας χορήγησης άδειας έρευνας κοιτασμάτων πετρελαίου και φυσικού αερίου — πόρων υπόγειου φυσικού πλούτου, σύμφωνα με του άρθρο 2 παράγραφος 1 σημείο 3 του νόμου περί υπογείου φυσικού πλούτου, στο τεμάχιο Kilifarevo , που βρίσκεται στο έδαφος της βόρειας κεντρικής Βουλγαρίας και κοινοποίηση όσον αφορά τον διαγωνισμό χορήγησης άδειας

text:
               8.10.2009

               EL

               Επίσημη Εφημερίδα της Ευρωπαϊκής Ένωσης

               C 241/24

      ΑΠΌΦΑΣΗ αριθ. 581
   της 2ας Ιουλίου 2009
   περί κινήσεως διαδικασίας χορήγησης άδειας έρευνας κοιτασμάτων πετρελαίου και φυσικού αερίου — πόρων υπόγειου φυσικού πλούτου, σύμφωνα με του άρθρο 2 παράγραφος 1 σημείο 3 του νόμου περί υπογείου φυσικού πλούτου, στο τεμάχιο «Kilifarevo», που βρίσκεται στο έδαφος της βόρειας κεντρικής Βουλγαρίας και κοινοποίηση όσον αφορά τον διαγωνισμό χορήγησης άδειας
   2009/C 241/11
   ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ
   ΥΠΟΥΡΓΙΚΟ ΣΥΜΒΟΥΛΙΟ
   Δυνάμει του άρθρου 42 παράγραφος 1 σημείο 1 και του άρθρου 44 παράγραφος 3 του νόμου περί υπογείου φυσικού πλούτου, σε συνδυασμό με το άρθρο 5 σημείο 2 και το άρθρο 7 παράγραφος 1 σημείο 9 του ιδίου νόμου,
   ΤΟ ΥΠΟΥΡΓΙΚΟ ΣΥΜΒΟΥΛΙΟ ΑΠΟΦΑΣΙΖΕΙ:

               1.

               Την κίνηση διαδικασίας χορήγησης άδειας έρευνας κοιτασμάτων πετρελαίου και φυσικού αερίου στο τεμάχιο «Kilifarevo», σε έκταση επιφάνειας 20 τετραγωνικών χιλιομέτρων, οριοθετούμενη από τις γεωγραφικές συντεταγμένες των σημείων αριθ. 1 έως 4 σύμφωνα με το παράρτημα.

               2.

               Η άδεια του σημείου 1 χορηγείται κατόπιν ανταγωνιστικής διαδικασίας επιλογής.

               3.

               Η άδεια έρευνας ισχύει για πέντε έτη από την ημερομηνία έναρξης ισχύος της σύμβασης έρευνας, με δικαίωμα παράτασης της εν λόγω περιόδου βάσει του άρθρου 31 παράγραφοι 3 και 4 του νόμου περί υπογείου φυσικού πλούτου.

               4.

               Ως προθεσμία αγοράς των τευχών δημοπράτησης καθορίζεται η 120ή ημέρα μετά τη δημοσίευση της απόφασης στην Επίσημη Εφημερίδα της Ευρωπαϊκής Ένωσης, ώρα 16:00. Τα τεύχη δημοπράτησης διατίθενται στην αίθουσα αριθ. 427 του κτιρίου του Υπουργείου Περιβάλλοντος και Υδάτων, Maria Luisa Boulevard 22, Σόφια.

               5.

               Ως προθεσμία υποβολής των αιτήσεων συμμετοχής στο διαγωνισμό καθορίζεται η 135η ημέρα μετά τη δημοσίευση της απόφασης στην Επίσημη Εφημερίδα της Ευρωπαϊκής Ένωσης, ώρα 16:00. Οι αιτήσεις συμμετοχής στο διαγωνισμό κατατίθενται στο πρωτόκολλο του Υπουργείου Περιβάλλοντος και Υδάτων, Maria Luisa Boulevard 22, Σόφια.

               6.

               Ως προθεσμία υποβολής των προσφορών καθορίζεται η 155η ημέρα μετά τη δημοσίευση της απόφασης στην Επίσημη Εφημερίδα της Ευρωπαϊκής Ένωσης, ώρα 16:00. Οι προσφορές κατατίθενται στο πρωτόκολλο του Υπουργείου Περιβάλλοντος και Υδάτων, Maria Luisa Boulevard 22, Σόφια.

               7.

               Οι προσφορές που παρελήφθησαν εμπροθέσμως σύμφωνα με το σημείο 6 ανοίγονται από την επιτροπή του σημείου 10.2 παρουσία εκπροσώπων των συμμετεχόντων την 156η ημέρα μετά τη δημοσίευση της απόφασης στην Επίσημη Εφημερίδα της Ευρωπαϊκής Ένωσης, στο κτίριο του Υπουργείου Περιβάλλοντος και Υδάτων, Maria Luisa Boulevard 22, Σόφια. Εντός 14 ημερών από την ημέρα αποσφράγισης των προσφορών η επιτροπή τις εξετάζει και τις αξιολογεί, κατατάσσει δε τους υποψηφίους αναδόχους.

               7.1.

               Αν καμία προσφορά βάσει του σημείου 7 δεν πληροί τις απαιτήσεις του διαγωνισμού, η επιτροπή παρατείνει την προθεσμία ώστε οι υποψήφιοι να βελτιώσουν τις προσφορές τους, οι δε υποψήφιοι ενημερώνονται περί τούτου εγγράφως.

               7.2.

               Εντός 14 ημερών από την παραλαβή των προσφορών βάσει του σημείου 7.1 η επιτροπή συγκαλείται σε συνεδρίαση όπου εξετάζει και αξιολογεί τις βελτιωμένες προσφορές, κατατάσσει δε τους υποψηφίους αναδόχους.

               8.

               Η εγγύηση συμμετοχής στο διαγωνισμό καθορίζεται στο ποσό των 15 000 BGN.

               8.1.

               Η εγγύηση καταβάλλεται εντός της προθεσμίας υποβολής των αιτήσεων συμμετοχής στο διαγωνισμό βάσει του σημείου 5.

               8.2.

               Η εγγύηση καταβάλλεται στον τραπεζικό λογαριασμό που εμφαίνεται στα τεύχη δημοπράτησης.

               8.3.

               Η εγγύηση του υποψηφίου στον οποίο κατακυρώνεται ο διαγωνισμός και οι εγγυήσεις των υποψηφίων αναδόχων που δεν πληρούν τις απαιτήσεις του διαγωνισμού παρακρατούνται. Οι εγγυήσεις των υπολοίπων συμμετεχόντων επιστρέφονται εντός 14 ημερών μετά τη δημοσίευση, στην Επίσημη Εφημερίδα της Δημοκρατίας της Βουλγαρίας, της απόφασης του υπουργικού συμβουλίου με την οποία χορηγείται άδεια έρευνας κοιτασμάτων στον υποψήφιο στον οποίο κατακυρώθηκε ο διαγωνισμός.

               9.

               Το υπουργικό συμβούλιο καθορίζει τις λοιπές απαιτήσεις σχετικά με τον διαγωνισμό:

               9.1.

               Σε περίπτωση ένστασης βάσει του άρθρου 47 παράγραφος 3 του νόμου περί υπογείου φυσικού πλούτου οι προθεσμίες των σημείων 6 και 7 παρατείνονται κατά τον αριθμό ημερών που απαιτούνται για τη λήψη απόφασης ως προς την ένσταση, για την οποία ειδοποιούνται εγγράφως οι υποψήφιοι των οποίων οι αιτήσεις έγιναν δεκτές.

               9.2.

               Η τιμή των τευχών δημοπράτησης καθορίζεται σε 13 500 BGL.

               9.3.

               Τα τεύχη δημοπράτησης μπορούν να αγορασθούν από πρόσωπα με εξουσία εκπροσώπησης ή από εξουσιοδοτημένους εκπροσώπους.

               9.4.

               Ο διαγωνισμός διενεργείται ακόμη και στην περίπτωση που γίνει δεκτός να συμμετάσχει ένας μοναδικός υποψήφιος.

               9.5.

               Οι αιτούντες συμμετοχή στο διαγωνισμό οφείλουν να πληρούν τις απαιτήσεις που αναγράφονται στο άρθρο 23 παράγραφος 1 του νόμου περί υπογείου φυσικού πλούτου.

               9.6.

               Οι αιτήσεις συμμετοχής στο διαγωνισμό συντάσσονται και υποβάλλονται σύμφωνα με το άρθρο 46 παράγραφοι 1 και 2 του νόμου περί υπογείου φυσικού πλούτου, και τους όρους των τευχών δημοπράτησης.

               9.7.

               Οι αιτήσεις για το διαγωνισμό πρέπει να πληρούν τις απαιτήσεις και προϋποθέσεις που αναγράφονται στα τεύχη δημοπράτησης.

               9.8.

               Οι προσφορές αξιολογούνται με βάση τις ικανότητες διαχείρισης και την οικονομική επιφάνεια των υποψηφίων, τα προτεινόμενα προγράμματα εργασίας και τους πόρους που διατίθενται για την προστασία του περιβάλλοντος και την κατάρτιση ή την τεχνική καινοτομία, όπως προβλέπεται στα τεύχη δημοπράτησης.

               9.9.

               Εάν με τη λήξη της προθεσμίας του σημείου 5 δεν έχει παραληφθεί καμία αίτηση συμμετοχής στο διαγωνισμό ή κανένας υποψήφιος δεν έγινε δεκτός να συμμετάσχει στο διαγωνισμό, ο διαγωνισμός ακυρώνεται.

               10.

               Ο Υπουργός Περιβάλλοντος και Υδάτων εξουσιοδοτείται:

               10.1.

               να αποστείλει την παρούσα απόφαση προς δημοσίευσης στην Επίσημη Εφημερίδα της Ευρωπαϊκής Ένωσης, στην Επίσημη Εφημερίδα της Δημοκρατίας της Βουλγαρίας και προς ανάρτηση στο διαδικτυακό τόπο του Υπουργικού Συμβουλίου·

               10.2.

               να διοργανώσει τον διαγωνισμό. Ο Υπουργός ορίζεται πρόεδρος της επιτροπής. Τα μέλη της διορίζονται από τον πρόεδρο της επιτροπής σύμφωνα με άρθρο 44 παράγραφος 7 του νόμου περί υπογείου φυσικού πλούτου.

               11.

               Προσφυγές ακύρωσης της παρούσας απόφασης μπορούν να κατατεθούν στο Ανώτατο Διοικητικό Δικαστήριο εντός 14 ημερών μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

            Ο πρωθυπουργός

         Sergei STANISHEV

            Πρώτος γραμματέας του υπουργικού συμβουλίου

         Vesselin DAKOV

      ΠΑΡΑΡΤΗΜΑ

         ΠΊΝΑΚΑΣ ΓΕΩΓΡΑΦΙΚΏΝ ΣΥΝΤΕΤΑΓΜΈΝΩΝ ΤΩΝ ΟΡΙΑΚΏΝ ΣΗΜΕΊΩΝ ΤΟΥ ΤΕΜΑΧΊΟΥ «KILIFAREVO»

                  Γεωγραφικό μήκος

                  Γεωγραφικό πλάτος

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/ΕΚ: Απόφαση της Επιτροπής, της 23ης Ιανουαρίου 2009 , για τη σύσταση της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων (Κείμενο που παρουσιάζει ενδιαφέρον για τον ΕΟΧ)

text:
               29.1.2009

               EL

               Επίσημη Εφημερίδα της Ευρωπαϊκής Ένωσης

               L 25/28

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 23ης Ιανουαρίου 2009
   για τη σύσταση της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων
   (Κείμενο που παρουσιάζει ενδιαφέρον για τον ΕΟΧ)
   (2009/79/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   Εκτιμώντας τα ακόλουθα:

               (1)

               Στο πλαίσιο της αποκαλούμενης διαδικασίας Lamfalussy, η Επιτροπή εξέδωσε την απόφαση 2004/6/ΕΚ, της 5ης Νοεμβρίου 2003, για τη σύσταση της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων (1) (εφεξής «επιτροπή»). Η επιτροπή ανέλαβε τα καθήκοντά της στις 24 Νοεμβρίου 2003, ενεργώντας ως ανεξάρτητο όργανο προβληματισμού, συζήτησης και συμβουλών για την Επιτροπή στους τομείς των ασφαλίσεων, των αντασφαλίσεων και των επαγγελματικών συντάξεων.

               (2)

               Εκπληρώνοντας τις διατάξεις της οδηγίας 2005/1/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 2005, για τροποποίηση των οδηγιών του Συμβουλίου 73/239/ΕΟΚ, 85/611/ΕΟΚ, 91/675/ΕΟΚ, 92/49/ΕΟΚ και 93/6/ΕΟΚ καθώς επίσης των οδηγιών 94/19/ΕΚ, 98/78/ΕΚ, 2000/12/ΕΚ, 2001/34/ΕΚ, 2002/83/ΕΚ και 2002/87/ΕΚ με σκοπό τη θέσπιση νέας οργανωτικής διάρθρωσης των αρμόδιων επιτροπών στον τομέα των χρηματοπιστωτικών υπηρεσιών (2), η Επιτροπή προχώρησε σε επανεξέταση της διαδικασίας Lamfalussy το 2007 και παρουσίασε την αξιολόγησή της σε ανακοίνωση της 20ής Νοεμβρίου 2007 με τίτλο «επανεξέταση της διαδικασίας Lamfalussy – ενίσχυση της εποπτικής σύγκλισης» (3).

               (3)

               Στην ανακοίνωση, η Επιτροπή τόνιζε τη σημασία της ευρωπαϊκής επιτροπής ρυθμιστικών αρχών των αγορών κινητών αξιών, της επιτροπής ευρωπαϊκών αρχών τραπεζικής εποπτείας και της Επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων (εφεξής «επιτροπές εποπτικών αρχών») σε μια όλο και περισσότερο ολοκληρωμένη ευρωπαϊκή χρηματαγορά. Κρίθηκε αναγκαία η θέσπιση ενός σαφούς πλαισίου για τις δραστηριότητες αυτών των επιτροπών στον τομέα της εποπτικής σύγκλισης και συνεργασίας.

               (4)

               Κατά την επανεξέταση της λειτουργίας της διαδικασίας Lamfalussy, το Συμβούλιο κάλεσε την Επιτροπή να διευκρινίσει το ρόλο των επιτροπών εποπτικών αρχών και να εξετάσει όλες τις διαφορετικές εναλλακτικές λύσεις για την ενίσχυση του έργου των εν λόγω επιτροπών, χωρίς διατάραξη της τρέχουσας θεσμικής δομής ή μείωση της λογοδοσίας των εποπτικών αρχών (4).

               (5)

               Στη συνεδρίασή του της 13ης και 14ης Μαρτίου 2008, το Ευρωπαϊκό Συμβούλιο ζήτησε την ταχεία βελτίωση της λειτουργίας των επιτροπών εποπτικών αρχών (5).

               (6)

               Στις 14 Μαΐου 2008 (6), το Συμβούλιο κάλεσε την Επιτροπή να αναθεωρήσει τις αποφάσεις της Επιτροπής για τη σύσταση των επιτροπών εποπτικών αρχών προκειμένου να διασφαλισθεί η συνοχή και η συνέπεια των εντολών και των καθηκόντων τους, και να ενισχυθεί η συμβολή τους στην εποπτική συνεργασία και σύγκλιση. Το Συμβούλιο σημείωσε ότι μπορούν να ανατεθούν ρητώς στις επιτροπές συγκεκριμένα καθήκοντα προκειμένου να ενθαρρυνθεί η εποπτική συνεργασία και σύγκλιση, και να διευρυνθεί ο ρόλος τους στην αξιολόγηση των κινδύνων για τη χρηματοοικονομική σταθερότητα. Επομένως, πρέπει από την άποψη αυτή να θεσπιστεί ενισχυμένο νομικό πλαίσιο σχετικά με το ρόλο και τα καθήκοντα της επιτροπής.

               (7)

               Η επιτροπή πρέπει να ενεργεί ως ανεξάρτητη συμβουλευτική ομάδα της στους τομείς των ασφαλίσεων, των αντασφαλίσεων και των επαγγελματικών συντάξεων. Ωστόσο, όσον αφορά τον τομέα των επαγγελματικών συντάξεων, αν και η επιτροπή πρέπει να εξετάζει τις ρυθμιστικές και εποπτικές πτυχές σχετικά με τις σχετικές ρυθμίσεις, δεν πρέπει να εξετάζει πτυχές της εργατικής και της κοινωνικής νομοθεσίας, όπως η οργάνωση των καθεστώτων απασχόλησης και ιδίως ζητήματα σχετικά με την υποχρεωτική ιδιότητα μέλους (εγγραφή σε συνδικάτα) ή τις συλλογικές συμβάσεις εργασίας.

               (8)

               Η εντολή της επιτροπής πρέπει να καλύπτει την εποπτεία των χρηματοπιστωτικών ομίλων ετερογενών δραστηριοτήτων. Προκειμένου να αποφεύγονται οι διπλές ενέργειες, να αποτρέπονται οι ανακολουθίες, να παραμένει η επιτροπή στο επίκεντρο των εξελίξεων και να της δίνεται η ευκαιρία να ανταλλάσσει πληροφορίες, η συνεργασία με την επιτροπή ευρωπαϊκών αρχών τραπεζικής εποπτείας αναφορικά με την εποπτεία των χρηματοπιστωτικών ομίλων ετερογενών δραστηριοτήτων θα πρέπει να πραγματοποιείται στο πλαίσιο της μεικτής επιτροπής για τους χρηματοπιστωτικούς ομίλους ετερογενών δραστηριοτήτων.

               (9)

               Η επιτροπή πρέπει επίσης να συμβάλει στην κοινή και ομοιόμορφη καθημερινή εφαρμογή της κοινοτικής νομοθεσίας και τη συνεπή τήρησή της από τις εποπτικές αρχές.

               (10)

               Η επιτροπή δεν έχει καμία ρυθμιστική εξουσία σε κοινοτικό επίπεδο. Πρέπει να διενεργεί αμοιβαίες αξιολογήσεις, να προωθεί βέλτιστες πρακτικές και να εκδίδει μη δεσμευτικές κατευθυντήριες γραμμές, συστάσεις και πρότυπα προκειμένου να αυξηθεί η σύγκλιση σε ολόκληρη την Κοινότητα.

               (11)

               Η ενίσχυση της διμερούς και πολυμερούς εποπτικής συνεργασίας εξαρτάται από την αμοιβαία κατανόηση και την εμπιστοσύνη μεταξύ των εποπτικών αρχών. Η επιτροπή πρέπει να συμβάλει στη βελτίωση της εν λόγω συνεργασίας.

               (12)

               Η επιτροπή πρέπει επίσης να ενθαρρύνει την εποπτική σύγκλιση σε όλη την Κοινότητα. Προκειμένου να υπάρξει περισσότερη σαφήνεια σχετικά με τον στόχο αυτό, πρέπει να καταρτιστεί ενδεικτικός και ανοικτός κατάλογος των καθηκόντων της επιτροπής.

               (13)

               Για την επίλυση διαφορών διασυνοριακού χαρακτήρα μεταξύ των εποπτικών αρχών, ειδικότερα στο εσωτερικό των επιτροπών εποπτικών αρχών, η επιτροπή πρέπει να θεσπίσει έναν εθελοντικό και μη δεσμευτικό μηχανισμό διαμεσολάβησης.

               (14)

               Για να επωφεληθούν από την πείρα που έχει αποκτήσει η επιτροπή και με την επιφύλαξη των αρμοδιοτήτων των εποπτικών αρχών, οι εποπτικές αρχές πρέπει να είναι σε θέση να παραπέμπουν θέματα στην επιτροπή με σκοπό τη διατύπωση της μη δεσμευτικής γνώμης της.

               (15)

               Η ανταλλαγή πληροφοριών μεταξύ των εποπτικών αρχών έχει θεμελιώδη σημασία για τις λειτουργίες τους. Έχει κεντρικό ρόλο όσον αφορά την αποδοτική εποπτεία των τραπεζικών ομίλων και τη χρηματοοικονομική σταθερότητα. Παρά το ότι η τραπεζική νομοθεσία επιβάλλει σαφείς νομικές υποχρεώσεις στις εποπτικές αρχές στα θέματα της συνεργασίας και της ανταλλαγής πληροφοριών, η επιτροπή πρέπει να διευκολύνει την πρακτική καθημερινή ανταλλαγή πληροφοριών μεταξύ τους, υπό τον όρο ότι τηρούνται οι σχετικές διατάξεις περί εμπιστευτικότητας που ορίζονται στην εφαρμοστέα νομοθεσία.

               (16)

               Προκειμένου να μειωθεί η αλληλεπικάλυψη των εποπτικών καθηκόντων και να βελτιωθεί συνεπώς η εποπτική διαδικασία αλλά και να μειωθεί ο φόρτος που επιβάλλεται στους ασφαλιστικούς ομίλους, η επιτροπή πρέπει να διευκολύνει την εκχώρηση καθηκόντων μεταξύ των εποπτικών αρχών, ιδίως στις περιπτώσεις που ορίζονται στην αντίστοιχη νομοθεσία.

               (17)

               Προκειμένου να ενθαρρυνθεί η σύγκλιση και η συνέπεια στις επιτροπές εποπτικών αρχών, εξασφαλίζοντας έτσι την επικράτηση ισότιμων όρων ανταγωνισμού, η επιτροπή πρέπει να παρακολουθεί τη λειτουργία τους χωρίς να περιορίζεται η ανεξαρτησία των μελών των επιτροπών.

               (18)

               Η ποιότητα, η συγκρισιμότητα και η συνέπεια της εποπτικής αναφοράς έχουν καίρια σημασία για την οικονομική αποδοτικότητα των κοινοτικών εποπτικών ρυθμίσεων και το φόρτο συμμόρφωσης για τους διασυνοριακούς οργανισμούς. Η επιτροπή πρέπει να συμβάλει ώστε να εξασφαλισθεί η εξάλειψη της αλληλεπικάλυψης και των διπλών προσπαθειών καθώς και η συγκρισιμότητα και η κατάλληλη ποιότητα των δεδομένων των αναφορών.

               (19)

               Τα χρηματοπιστωτικά συστήματα στην Κοινότητα συνδέονται στενά μεταξύ τους και τα γεγονότα σε ένα κράτος μέλος μπορούν να έχουν σημαντικό αντίκτυπο στους χρηματοπιστωτικούς οργανισμούς και τις αγορές σε άλλα κράτη μέλη. Η συνεχιζόμενη εμφάνιση χρηματοπιστωτικών ομίλων ετερογενών δραστηριοτήτων και το γεγονός ότι καθίστανται ασαφείς οι διακρίσεις μεταξύ των δραστηριοτήτων των επιχειρήσεων στους τομείς των τραπεζών, των κινητών αξιών και των ασφαλίσεων έχουν ως αποτέλεσμα να επιβάλλονται πρόσθετες απαιτήσεις στους εποπτικούς φορείς σε εθνικό και σε κοινοτικό επίπεδο. Προκειμένου να προστατευθεί η χρηματοοικονομική σταθερότητα, πρέπει να υπάρχει ένα σύστημα στο επίπεδο της επιτροπής, της επιτροπής ευρωπαϊκών αρχών τραπεζικής εποπτείας και της ευρωπαϊκής επιτροπής ρυθμιστικών αρχών των αγορών κινητών αξιών προκειμένου να εντοπίζονται οι πιθανοί κίνδυνοι, σε διασυνοριακό αλλά και σε διατομεακό επίπεδο, σε πρώιμο στάδιο και, όπου είναι απαραίτητο, να ενημερώνεται η Επιτροπή και οι άλλες επιτροπές. Επιπλέον, έχει ουσιαστική σημασία να εξασφαλίζεται από την επιτροπή ότι τα υπουργεία οικονομικών και οι εθνικές κεντρικές τράπεζες των κρατών μελών ενημερώνονται σχετικά. Στο θέμα αυτό, η επιτροπή καλείται να διαδραματίσει σημαντικό ρόλο κατά τον εντοπισμό των κινδύνων στους τομείς των ασφαλίσεων, των αντασφαλίσεων και των επαγγελματικών συντάξεων και την τακτική αναφορά στην Επιτροπή σχετικά με τα αποτελέσματα. Το Συμβούλιο πρέπει επίσης να ενημερώνεται για τις αξιολογήσεις αυτές. Η επιτροπή πρέπει επίσης να συνεργάζεται με το Ευρωπαϊκό Κοινοβούλιο και να του παρέχει, σε περιοδική βάση, πληροφορίες για την κατάσταση στον τραπεζικό τομέα. Στο πλαίσιο αυτό, η επιτροπή δεν επιτρέπεται να κοινοποιεί πληροφορίες για τους μεμονωμένους εποπτευόμενους οργανισμούς.

               (20)

               Προκειμένου να αντιμετωπίζονται καταλλήλως τα διατομεακά ζητήματα, οι δραστηριότητες της επιτροπής πρέπει να συντονίζονται με τις δραστηριότητες της ευρωπαϊκής επιτροπής ρυθμιστικών αρχών των αγορών κινητών αξιών, της επιτροπής ευρωπαϊκών αρχών τραπεζικής εποπτείας και της επιτροπής τραπεζικής εποπτείας του ευρωπαϊκού συστήματος κεντρικών τραπεζών. Αυτό είναι ιδιαίτερα σημαντικό για την αντιμετώπιση των πιθανών διατομεακών κινδύνων για τη χρηματοοικονομική σταθερότητα.

               (21)

               Λαμβάνοντας υπόψη την παγκοσμιοποίηση των χρηματοπιστωτικών υπηρεσιών και την αυξανόμενη σημασία των διεθνών προτύπων, η επιτροπή πρέπει επίσης να ενισχύσει το διάλογο και τη συνεργασία με εποπτικές αρχές εκτός της Κοινότητας.

               (22)

               Η υποχρέωση λογοδοσίας της επιτροπής έναντι των θεσμικών οργάνων της Κοινότητας έχει ύψιστη σημασία και θα πρέπει να είναι υψηλής και ελεγχόμενης ποιότητας, σεβόμενη παράλληλα την ανεξαρτησία των εποπτικών αρχών.

               (23)

               Η επιτροπή πρέπει να καταρτίσει τον εσωτερικό κανονισμό λειτουργίας της και να ασκεί τις δραστηριότητές της σεβόμενη πλήρως τα προνόμια των θεσμικών οργάνων και την υφιστάμενη θεσμική ισορροπία που καθιερώνεται από τη συνθήκη. Το ενισχυμένο πλαίσιο των δραστηριοτήτων της επιτροπής πρέπει να συνοδεύεται από βελτιωμένες διαδικασίες εργασίας. Για το λόγο αυτό, εάν δεν μπορεί να επιτευχθεί συναίνεση, οι αποφάσεις πρέπει να λαμβάνονται με ειδική πλειοψηφία με βάση τους κανόνες που καθορίζονται στη συνθήκη.

               (24)

               Για λόγους ασφάλειας δικαίου και σαφήνειας πρέπει να καταργηθεί η απόφαση 2004/6/ΕΚ,

         ΑΠΟΦΑΣΙΖΕΙ:
   Άρθρο 1
   Με την παρούσα απόφαση συγκροτείται ανεξάρτητη συμβουλευτική ομάδα για τις ασφαλίσεις και τις επαγγελματικές συντάξεις στην κοινότητα, με τον τίτλο «επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων» (στο εξής «επιτροπή»).
   Άρθρο 2
   Η επιτροπή συμβουλεύει την Επιτροπή, ιδίως όσον αφορά τη σύνταξη σχεδίων εκτελεστικών μέτρων στους τομείς των ασφαλίσεων, των αντασφαλίσεων, των επαγγελματικών συντάξεων και των χρηματοπιστωτικών ομίλων ετερογενών δραστηριοτήτων, με δική της πρωτοβουλία ή κατόπιν αιτήσεως της Επιτροπής.
   Όταν η Επιτροπή ζητεί συμβουλές από την επιτροπή, μπορεί να ορίσει προθεσμία εντός της οποίας η επιτροπή παρέχει τις συμβουλές της. Η εν λόγω προθεσμία καθορίζεται λαμβάνοντας υπόψη τον επείγοντα χαρακτήρα του θέματος.
   Άρθρο 3
   Η Επιτροπή εκτελεί τα καθήκοντα που της έχουν ανατεθεί και συμβάλλει στην ενιαία και ομοιόμορφη υλοποίηση και τη συνεκτική εφαρμογή της κοινοτικής νομοθεσίας με την έκδοση μη δεσμευτικών κατευθυντηρίων γραμμών, συστάσεων και προτύπων.
   Άρθρο 4
   1.   Η επιτροπή ενισχύει τη συνεργασία μεταξύ των εθνικών εποπτικών αρχών στους τομείς των ασφαλίσεων, των αντασφαλίσεων και των επαγγελματικών συντάξεων και ενθαρρύνει τη σύγκλιση των εποπτικών πρακτικών και προσεγγίσεων των κρατών μελών σε όλη την Κοινότητα. Για το σκοπό αυτό, εκτελεί τουλάχιστον τα ακόλουθα καθήκοντα:

               α)

               διαμεσολάβηση ή διευκόλυνση της διαμεσολάβησης μεταξύ των εποπτικών αρχών στις περιπτώσεις που ορίζονται στη σχετική νομοθεσία ή κατόπιν αιτήσεως μιας εποπτικής αρχής·

               β)

               έκδοση γνωμοδοτήσεων προς τις εποπτικές αρχές στις περιπτώσεις που ορίζονται στη σχετική νομοθεσία ή κατόπιν αιτήσεώς τους·

               γ)

               προώθηση της αποτελεσματικής διμερούς και πολυμερούς ανταλλαγής πληροφοριών μεταξύ των εποπτικών αρχών με τήρηση των εφαρμοστέων διατάξεων περί εμπιστευτικότητας·

               δ)

               διευκόλυνση της εκχώρησης καθηκόντων μεταξύ των εποπτικών αρχών, ιδίως με προσδιορισμό των καθηκόντων που μπορούν να εκχωρηθούν και με προώθηση των βέλτιστων πρακτικών·

               ε)

               συμβολή στην εξασφάλιση της αποδοτικής και συνεπούς λειτουργίας των επιτροπών εποπτικών αρχών, ιδίως με τη διατύπωση κατευθυντηρίων γραμμών για την επιχειρησιακή λειτουργία των επιτροπών, τον έλεγχο της συνοχής των πρακτικών των διαφορετικών επιτροπών και τη διάδοση των βέλτιστων πρακτικών·

               στ)

               συμβολή στην ανάπτυξη κοινών προτύπων υψηλής ποιότητας για την εποπτική αναφορά·

               ζ)

               επανεξέταση της πρακτικής εφαρμογής των μη δεσμευτικών κατευθυντηρίων γραμμών, συστάσεων και προτύπων που εκδίδει η επιτροπή.

         2.   Η επιτροπή επανεξετάζει τις εποπτικές πρακτικές των κρατών μελών και αξιολογεί τη σύγκλισή τους σε συνεχή βάση. Η επιτροπή υποβάλλει κάθε χρόνο έκθεση σχετικά με την επιτευχθείσα πρόοδο και εντοπίζει τα εναπομένοντα εμπόδια.
   3.   Η επιτροπή αναπτύσσει νέους πρακτικούς λειτουργικούς μηχανισμούς σύγκλισης για την προώθηση κοινών εποπτικών προσεγγίσεων.
   Άρθρο 5
   1.   Η επιτροπή παρακολουθεί και αξιολογεί τις εξελίξεις στον τομέα των ασφαλίσεων, των αντασφαλίσεων και των επαγγελματικών συντάξεων και, όποτε είναι απαραίτητο, ενημερώνει την ευρωπαϊκή επιτροπή ρυθμιστικών αρχών των αγορών κινητών αξιών, την επιτροπή ευρωπαϊκών αρχών τραπεζικής εποπτείας και την Επιτροπή. Η επιτροπή εξασφαλίζει ότι τα υπουργεία οικονομικών και οι εθνικές κεντρικές τράπεζες των κρατών μελών ενημερώνονται για τα πιθανά ή επικείμενα προβλήματα.
   2.   Τουλάχιστον δύο φορές το χρόνο, η επιτροπή υποβάλλει στην Επιτροπή αξιολογήσεις των τάσεων της προληπτικής εποπτείας σε μικροοικονομικό επίπεδο, των πιθανών κινδύνων και των τρωτών σημείων στον τομέα των ασφαλίσεων, των αντασφαλίσεων και των επαγγελματικών συντάξεων.
   Στις αξιολογήσεις αυτές, η επιτροπή ενσωματώνει την ταξινόμηση των κύριων κινδύνων και τρωτών σημείων και αναφέρει σε ποιο βαθμό οι εν λόγω κίνδυνοι και τα τρωτά σημεία αποτελούν απειλή για τη χρηματοοικονομική σταθερότητα και, όπου αυτό είναι σκόπιμο, προτείνει τη λήψη προληπτικών ή διορθωτικών μέτρων.
   Το Συμβούλιο ενημερώνεται σχετικά.
   3.   Η επιτροπή θεσπίζει διαδικασίες που επιτρέπουν στις εποπτικές αρχές να αντιδρούν αμέσως. Όταν ενδείκνυται, η επιτροπή διευκολύνει τη λήψη κοινής θέσης εντός της Κοινότητας σχετικά με τους κινδύνους και τα τρωτά σημεία που μπορούν να έχουν δυσμενείς επιπτώσεις για τη σταθερότητα του χρηματοπιστωτικού συστήματος της Κοινότητας.
   4.   Η επιτροπή μεριμνά για την επαρκή κάλυψη των διατομεακών εξελίξεων, των κινδύνων και των τρωτών σημείων στο πλαίσιο της στενής συνεργασίας με την ευρωπαϊκή επιτροπή ρυθμιστικών αρχών των αγορών κινητών αξιών, την επιτροπή ευρωπαϊκών αρχών τραπεζικής εποπτείας και την επιτροπή τραπεζικής εποπτείας του ευρωπαϊκού συστήματος κεντρικών τραπεζών.
   Άρθρο 6
   1.   Η επιτροπή συμβάλλει στην ανάπτυξη κοινών εποπτικών πρακτικών στον τομέα των ασφαλίσεων, των αντασφαλίσεων και των επαγγελματικών συντάξεων καθώς επίσης και σε διατομεακή βάση σε στενή συνεργασία με την ευρωπαϊκή επιτροπή ρυθμιστικών αρχών των αγορών κινητών αξιών και την επιτροπή ευρωπαϊκών αρχών τραπεζικής εποπτείας.
   2.   Για το σκοπό αυτό, θεσπίζει ιδίως τομεακά και διατομεακά προγράμματα κατάρτισης, διευκολύνει τις ανταλλαγές προσωπικού και ενθαρρύνει τις αρμόδιες αρχές να εντείνουν τη χρήση προγραμμάτων απόσπασης, κοινών ομάδων επιθεώρησης και εποπτικών επισκέψεων και άλλων λειτουργικών μηχανισμών.
   3.   Ανάλογα με την εκάστοτε περίπτωση, η επιτροπή αναπτύσσει νέα μέσα για την προώθηση της ανάπτυξης κοινών εποπτικών πρακτικών.
   4.   Η επιτροπή ενισχύει τη συνεργασία με τις εποπτικές αρχές τρίτων χωρών, ιδίως μέσω της συμμετοχής τους στα κοινά προγράμματα κατάρτισης.
   Άρθρο 7
   1.   Η επιτροπή απαρτίζεται από υψηλόβαθμους εκπροσώπους των εθνικών δημόσιων αρχών που είναι αρμόδιες για την εποπτεία των ασφαλίσεων, των αντασφαλίσεων και των επαγγελματικών συντάξεων. Κάθε κράτος μέλος ορίζει έναν υψηλόβαθμο εκπρόσωπο των δικών του αρμόδιων αρχών ο οποίος συμμετέχει στις συσκέψεις της επιτροπής.
   2.   Η Επιτροπή παρευρίσκεται στις συσκέψεις της επιτροπής και ορίζει υψηλόβαθμο εκπρόσωπο ο οποίος συμμετέχει στις συζητήσεις της επιτροπής.
   3.   Ο πρόεδρος της επιτροπής εκλέγεται μεταξύ των μελών της.
   4.   Η επιτροπή μπορεί να καλεί εμπειρογνώμονες και παρατηρητές στις συνεδριάσεις της.
   5.   Η επιτροπή δεν ασχολείται με πτυχές της εργατικής και της κοινωνικής νομοθεσίας όπως η οργάνωση των καθεστώτων απασχόλησης και ιδίως η υποχρεωτική ιδιότητα του μέλους και οι συλλογικές συμβάσεις εργασίας.
   Άρθρο 8
   1.   Τα μέλη της επιτροπής υποχρεούνται να μην αποκαλύπτουν τις πληροφορίες που καλύπτονται από την υποχρέωση επαγγελματικού απορρήτου. Όλοι οι συμμετέχοντες στις συζητήσεις υποχρεούνται να συμμορφώνονται με τους εφαρμοστέους κανόνες περί επαγγελματικού απορρήτου.
   2.   Όποτε η συζήτηση ενός στοιχείου της ημερήσιας διάταξης συνεπάγεται την ανταλλαγή εμπιστευτικών πληροφοριών σχετικά με έναν εποπτευόμενο οργανισμό, η συμμετοχή στην εν λόγω συζήτηση μπορεί να περιοριστεί στα ευθέως εμπλεκόμενα μέλη.
   Άρθρο 9
   1.   Η επιτροπή ενημερώνει τακτικά την Επιτροπή για την έκβαση των δραστηριοτήτων της. Διατηρεί τακτικές επαφές με την ευρωπαϊκή επιτροπή ασφαλίσεων και επαγγελματικών συντάξεων που έχει συσταθεί με την απόφαση 2004/9/ΕΚ της Επιτροπής (7) και την αρμόδια επιτροπή του Ευρωπαϊκού Κοινοβουλίου.
   2.   Η Επιτροπή εξασφαλίζει τη διατομεακή συνοχή των εργασιών στους τομείς των χρηματοπιστωτικών υπηρεσιών με την τακτική και στενή συνεργασία με την ευρωπαϊκή επιτροπή ρυθμιστικών αρχών των αγορών κινητών αξιών και την επιτροπή ευρωπαϊκών αρχών τραπεζικής εποπτείας.
   3.   Ο πρόεδρος της Επιτροπής έχει τακτικές επαφές με τους προέδρους της ευρωπαϊκής επιτροπή ρυθμιστικών αρχών των αγορών κινητών αξιών και της επιτροπής ευρωπαϊκών αρχών τραπεζικής εποπτείας, τουλάχιστον μία φορά το μήνα.
   Άρθρο 10
   Η επιτροπή δύναται να συγκροτεί ομάδες εργασίας. Η Επιτροπή καλείται στις συνεδριάσεις των ομάδων εργασίας υπό την ιδιότητα του παρατηρητή.
   Άρθρο 11
   Η Επιτροπή συνεργάζεται στον τομέα της εποπτείας των χρηματοπιστωτικών ομίλων ετερογενών δραστηριοτήτων με την επιτροπή ευρωπαϊκών αρχών τραπεζικής εποπτείας στο πλαίσιο της μεικτής επιτροπής για τους χρηματοπιστωτικούς ομίλους ετερογενών δραστηριοτήτων.
   Η Επιτροπή και η Ευρωπαϊκή Κεντρική Τράπεζα καλούνται στις συνεδριάσεις της μεικτής επιτροπής για τους χρηματοπιστωτικούς ομίλους ετερογενών δραστηριοτήτων υπό την ιδιότητα του παρατηρητή.
   Άρθρο 12
   Προτού υποβάλει τη γνώμη της στην Επιτροπή, η επιτροπή προβαίνει σε εκτενείς και έγκαιρες διαβουλεύσεις με τους φορείς της αγοράς, τους καταναλωτές και τους τελικούς χρήστες με ανοικτό και διαφανή τρόπο. Η επιτροπή δημοσιεύει τα αποτελέσματα των διαβουλεύσεων, εκτός αν οι διαφωνούντες ζητήσουν το αντίθετο.
   Άρθρο 13
   Η επιτροπή καταρτίζει ετήσιο πρόγραμμα εργασιών και το διαβιβάζει στο Συμβούλιο, το Ευρωπαϊκό Κοινοβούλιο και την Επιτροπή μέχρι το τέλος Οκτωβρίου κάθε έτους. Η επιτροπή ενημερώνει το Συμβούλιο, το Ευρωπαϊκό Κοινοβούλιο και την Επιτροπή περιοδικά και τουλάχιστον μία φορά ετησίως για την πρόοδο των δραστηριοτήτων που ορίζονται στο πρόγραμμα εργασιών.
   Άρθρο 14
   Η επιτροπή λειτουργεί με βάση την κοινή συναίνεση των μελών της. Εάν δεν μπορεί να επιτευχθεί συναίνεση, οι αποφάσεις λαμβάνονται με ειδική πλειοψηφία. Οι ψήφοι των εκπροσώπων των μελών της επιτροπής αντιστοιχούν με τις ψήφους των κρατών μελών όπως ορίζεται στο άρθρο 205 παράγραφοι 2 και 4 της συνθήκης.
   Τα μέλη της επιτροπής που δεν ακολουθούν τις κατευθυντήριες γραμμές, τις συστάσεις, τα πρότυπα και άλλα μέτρα που συμφωνούνται στο πλαίσιο της επιτροπής πρέπει να είναι σε θέση να αναπτύξουν τους λόγους για την επιλογή τους αυτή.
   Άρθρο 15
   Η επιτροπή καταρτίζει τον δικό της εσωτερικό κανονισμό λειτουργίας, καθώς και τους δικούς της κανόνες λειτουργίας.
   Όσον αφορά τις αποφάσεις σχετικά με τροποποιήσεις του εσωτερικού κανονισμού και τις εκλογές και τις απολύσεις από το διοικητικό συμβούλιο της επιτροπής, ο εσωτερικός κανονισμός μπορεί να προβλέπει διαδικασίες λήψης αποφάσεων διαφορετικές από εκείνες που ορίζονται στο άρθρο 14.
   Άρθρο 16
   Η απόφαση 2004/6/ΕΚ καταργείται.
   Άρθρο 17
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 23 Ιανουαρίου 2009.

            Για την Επιτροπή

         Charlie McCREEVY

            Μέλος της Επιτροπής

      (1)  ΕΕ L 3 της 7.1.2004, σ. 30.

      (2)  ΕΕ L 79 της 24.3.2005, σ. 9.

      (3)  COM(2007) 727 τελικό.

      (4)  Συμπεράσματα του Συμβουλίου 15698/07 της 4ης Δεκεμβρίου 2007.

      (5)  Συμπεράσματα του Συμβουλίου 7652/1/08 Αναθ. 1.

      (6)  Συμπεράσματα του Συμβουλίου 8515/3/08 Αναθ. 3.

      (7)  ΕΕ L 3 της 7.1.2004, σ. 34.